Sudánska armáda a protestné hnutie oznámili vznik novej vlády

Vláda nahradí doterajšiu vládnucu vojenskú radu.

Správu budeme aktualizovať. CHARTÚM. Sudánska armáda a prodemokratické protestné hnutie oznámili v utorok vytvorenie spoločného vládneho orgánu, ktorý nahradí doterajšiu vládnucu vojenskú radu. Informovala o tom tlačová agentúra AP. Nové vedenie, označované ako "zvrchovaná rada", bude mať 11 členov - šiestich civilistov a piatich príslušníkov armády. Na čele krajiny má stáť niečo vyše troch rokov, kým sa neuskutočnia voľby. Prvých 21 mesiacov bude novej rade predsedať generál Abdal Fattáh Burhán, doterajší šéf vládnucej vojenskej rady, ktorého má následne na 18 mesiacov vystriedať civilista. Členovia novej rady zložia prísahu už v stredu. K oznámeniu vytvorenia novej vládnucej rady došlo tri dni po tom, ako sudánski aktéri uzavreli príslušnú dohodu, nazývanú "ústavná deklarácia". Tá má vytvoriť v tejto krajine podmienky na prechod k civilnému režimu. Oba tábory sa dohodli na tomto postupe už začiatkom augusta, pričom ich rokovania sprostredkovali Africká únia a Etiópia. Utorkové oznámenie bolo pôvodne očakávané už uplynulú nedeľu, na čo mala byť rozpustená spomínaná vojenská rada. Na poslednú chvíľu však vznikli nezhody okolo obsadenia niektorých postov. Dohoda predpokladá aj vymenovanie kabinetu ministrov a zákonodarnej rady, v ktorej má tvoriť väčšinu hlavná koalícia protestných zoskupení. Zákonodarná rada má zasadnúť v priebehu najbližších troch mesiacov. Za prechodného premiéra navrhli lídri protestného hnutia známeho ekonóma Abdallu Hamdúka, ktorý od roku 2011 zastáva vysoký post v Ekonomickej komisii OSN pre Afriku. Najnovšia dohoda vznikla po takmer ôsmich mesiacoch protestov v Sudáne. Tie boli namierené spočiatku proti dlhoročnému autokratickému prezidentovi Umarovi Bašírovi a následne proti vojenskej rade, ktorá prevzala v apríli moc po Bašírovom zosadení. Napätie medzi protestujúcimi a vojenským vedením sa vystupňovalo po zásahu z 3. júna, keď bezpečnostné zložky zasiahli proti dlhotrvajúcemu okupačnému protestu v Chartúme, pričom desiatky ľudí usmrtili. Informovala o tom tlačová agentúra AP.


Ochranári podali žalobu pre povolenie na použitie chemikálií v lesoch

Lesy SR dostali povolenie na použitie protiohryzových repelentov v mladých lesných porastoch.

BRATISLAVA. Lesoochranárske zoskupenie VLK sa obrátilo na súd v súvislosti s vydaním povolenia na aplikáciu chemických látok v lesoch v okolí Bratislavy, ktoré udelil odbor životného prostredia na Okresnom úrade Bratislava. VLK o tom informoval na sociálnej sieti. „Štátne lesy idú aplikovať endokrinný disruptor Roundup uprostred Bratislavy, v Pečnianskom lese, v čase, keď okolité krajiny jeho používanie už zakázali alebo zákaz pripravujú. VLK dáva toto povolenie na súd," uviedlo lesoochranárske zoskupenie. Lesy SR podľa povolenia môžu použiť takzvané protiohryzové repelenty v mladých lesných porastoch. Povolenie platí aj na použitie herbicídneho prípravku Roundup Biactiv pri ochrane pred invazívnym pajaseňom žliazkatým. Aplikovať chemické látky budú náterom a injektážou napríklad v Pečnianskom lese v bratislavskej Petržalke, pri Devínskej Novej Vsi či v ochranných pásmach prírodnej rezervácie Ostrovné lúčky pri Rusovciach a prírodnej rezervácie Fialková dolina v Devíne. Povolenie na použitie týchto chemických látok vydal okresný úrad až do konca roku 2025.Ako pre agentúru SITA povedal hovorca Lesov SR Pavel Machava, slovenská legislatíva umožňuje použitie prípravku Roundup. „Pokiaľ sa zmení legislatíva a prípravok Roundup Biactiv nebude považovaný za bezpečný, Lesy SR ho okamžite prestanú aplikovať," zdôraznil. Pripomenul, že Lesy SR majú podľa zákona povinnosť odstraňovať invázne a nepôvodné druh rastlín a drevín. Na to je podľa Machavu možné využiť aj iné spôsoby, ako je použitie chemických prípravkov. Avšak v tomto prípade ide o rozšírenie pajaseňa žliazkatého, pričom podľa vyhlášky je potrebné túto inváznu drevinu odstraňovať pomocou účinnej látky glyfosát, ktorú obsahuje Roundup Biactiv. „Treba dodať, že prípravok Roundup Biactiv je možné na základe stanoviska Regionálneho úradu verejného zdravotníctva Bratislava používať aj v pásmach hygienickej ochrany 1. stupňa vodných zdrojov," uzavrel Machava.Glyfosát, ktorý sa nachádza v prípravku Roundup Biactiv, je podľa Svetovej zdravotníckej organizácie pravdepodobne karcinogénny aj pre ľudí. V januári tohto roka vyšlo najavo, že rozhodnutie Európskej komisie z decembra 2017 o predĺžení licencie na plošné používanie glyfosátu na ďalších päť rokov bolo založené na plagiáte americko-nemeckej biochemickej spoločnosti, ktorá ho vyrába. V súčasnosti už preto čelí viac ako deväťtisíc žalobám.


Na ľade v Nashville boli sumce či vypchatý tučniak. Už nič nehádžte, vyzýva Laviolette

Nashville vo finálovej sérii prehráva s Pittsburghom 1:2 na zápasy.

NASHVILLE. Finálová séria hokejového play-off o Stanleyho pohár medzi Pittsburghom a Nashvillom bude mať v pondelok svoje štvrté pokračovanie, druhýkrát sa bude hrať v meste country hudby. Predators sa podarilo v treťom zápase znížiť stav série na 1:2 vďaka víťazstvu 5:1, no celý duel poznačilo množstvo predmetov nahádzaných na ľadovú plochu. Na ľade Bridgestone Areny pristálo päť sumcov, niekoľko uterákov, vypchatý tučniak a aj kovbojský klobúk. Tréner domáceho tímu preto pred pondelkovým pokračovaním finále vyzýva fanúšikov, aby sa správali slušne a neohrozovali svojim konaním priamych aktérov súboja - hráčov a rozhodcov. Laviolette sa priaznivcom Nashvillu prihovoril prostredníctvom videa, ktoré zverejnil oficiálny účet Predators na sociálnej sieti twitter.


Ford S-Max a Galaxy prešli modernizáciou a ostávajú v predaji

KOLÍN NAD RÝNOM. Americká automobilka Ford predstavila modernizované verzie kompaktného MPV S-Max a priestranného minivanu Galaxy. Pracovalo sa najmä na vylepšení dizajnu, zvýšení pohodlia pre pasažierov aj na konektivite. Modely S-Max a Galaxy po modernizácii spoznáme podľa nového výzoru prednej masky. Novinkou je tiež luxusná výbava Vignale, ktorá pri dvojici veľkých MPV doteraz chýbala. Pre modely S-Max a Galaxy vo výbave Trend a Titanium sú dostupné nové predné sedadlá. Dajú sa nastavovať až v osemnástich smeroch a vyslúžili si certifikát od popredného testovacieho výboru AGR, zloženého z odborníkov na prevenciu a liečbu chrbtice. Ford S-Max bude k dispozícii s piatimi alebo siedmimi sedadlami a Galaxy je štandardne sedemmiestny. Pre sedadlá v treťom rade modelu Galaxy je k dispozícii aj funkcia elektrického sklápania. Pre oba modely je prvýkrát v ponuke tiež technológia zabudovaného modemu, ktorá dokáže vytvoriť wi-fi hotspoty s možnosťou pripojenia až desiatich zariadení. Na palube modelov S-Max a Galaxy teraz nájdeme napríklad aj adaptívny tempomat so systémom Stop & Go. Vozidlo sa dokáže automaticky rozbehnúť, ak nestojí dlhšie ako 3 sekundy. V interiéri sa ďalej nachádza 8-palcový farebný dotykový displej so systémom Ford SYNC 3. Posádka môže po novom ovládať audiosystém, navigáciu, klimatizáciu a pripojené smartfóny pomocou jednoduchých hlasových povelov. Ponuka motorov sa obmedzuje na tri varianty dvojlitrového naftového štvorvalca EcoBlue. Najslabší má výkon 150, stredný 190 a najsilnejší 240 koní. Základný variant sa bude dodávať so šesť-stupňovou manuálnou prevodovkou a zvyšné dva varianty s osem-stupňovým automatom.


Ochranári zisťujú, či strany plnia sľuby v ochrane životného prostredia

Všetkci okrem Smeru mali ochranu životného prostredia aspoň v podkapitole volebného programu.

BRATISLAVA. Ochranári opäť zisťujú, či dva roky po voľbách parlamentné strany plnia svoje sľuby z oblasti ochrany životného prostredia. Environmentalisti Ján Szöllös a Mikuláš Huba zo Slovenského ochranárskeho snemu sa obrátili na vedenie strán a hnutí, ktoré pôsobia v slovenskom parlamente, s konkrétnymi otázkami týkajúcimi sa plnenia environmentálnych záväzkov a sľubov, obsiahnutých v ich volebných programoch. „Pár dní pred druhým výročím parlamentných volieb sa ich pýtame, ako plnia časti vlastných volebných programov venované životnému prostrediu. Inými slovami, chceme vedieť, ako plnia to, čo nám pred dvoma rokmi sľúbili,“ uviedol Huba. Odpovede podľa neho ochranári očakávajú do 10. marca, následne ich plánujú zverejniť. Tesne pred parlamentnými voľbami 2016 Spoločnosť pre trvalo udržateľný život v SR v spolupráci s Centrom pre trvalo udržateľné alternatívy a Slovenským ochranárskym snemom vyhodnotila environmentálne časti volebných programov politických strán a hnutí, o ktorých sa predpokladalo, že vo voľbách uspejú. Envirodotazník zaslali stranám Smer, SaS, OĽaNO-NOVA, SNS, KDH, Most-Híd, Sieť a SMK. Najlepšie v hodnotení v oblasti ochrany prírody, životného prostredia a udržateľného rozvoja vtedy dopadli strany SMK, OľaNO-NOVA a Sieť. Najsilnejšia strana Smer reagovala vyhlásením, že ochrana životného prostredia je jednou z jej priorít, no na jednotlivé otázky neodpovedala. Všetky politické strany okrem Smeru mali pred voľbami ochranu životného prostredia vypracovanú buď v samostatnej kapitole, alebo v podkapitole volebného programu. Smer nemal v programe nič o životnom prostredí, druhá najstručnejšia bola Slovenská národná strana, ktorej environmentálny program zahŕňal deväť heslovitých všeobecných bodov. Najkomplexnejšie problematiku životného prostredia pokrývala OĽaNO-NOVA, dobré programy predložili aj SaS a Sieť. Menej kvalitný program mali strany KDH a Most-Híd. V Envirodotazníku sa politických strán spýtali napríklad na ich podporu zeleného obstarávania, na ich názor na potrebu zvýšiť ochranu vôd, na postoj k možnosti zaviesť zálohovanie jednorazových nápojových obalov či na ich podporu nechemických metód ochrany poľnohospodárskych plodín. Strany sa najviac zhodovali v otázkach ochrany vôd, ovzdušia a zavádzaní kritérií udržateľnosti pre obnoviteľné zdroje energií. Najmenšia zhoda bola pri otázke podpory nezávislého poradenského systému v poľnohospodárstve, zálohovaní jednorazových nápojových obalov a zákazu geneticky modifikovaných plodín.


Die Welt: Kuciakova vražda bola varovaním pre ostatných

Prestížny nemecký denník venoval prípadu titulnú stranu. V hlavnom článku sa zaoberá tým, čo Kuciakov prípad znamená.

BERLÍN. Spôsob, akým bol zavraždený slovenský investigatívny novinár Ján Kuciak, mal byť varovaním pre ostatných novinárov, ktorí píšu o veciach, ktoré sa niekomu nepáčia. Je o tom presvedčený nemecký denník Die Welt, ktorý to vo štvrtok napísal v hlavnom článku na titulnej strane. Prípadu mladého novinára venuje niekoľko strán. Die Welt vyšiel s veľkým čiernobielym titulkom "Ako si talianska mafia ukrajovala z európskych peňazí." Ten odkazuje na tému, ktorému sa dvadsaťsedemročný novinár pred smrťou venoval. Kuciakov nedokončený článok nemecký denník takisto uverejnil. V hlavnom článku na titulnej strane sa zaoberá tým, čo Kuciakov prípad znamená. Pripomína, že posledný rok v tureckom väzení strávil aj dopisovateľ Die Welt Deniz Yücel. "Bol symbolom toho, aké riziká podstupujú tí, ktorí pracujú pre pravdu," píše denník. "Prípad dobre dopadol. Deniz Yücel je slobodný. Ján Kuciak je však mŕtvy," pokračuje Die Welt a pripomína, že mladý novinár bol zavraždený spolu so svojou snúbenicou Martinou Kušnírovou. "Vedľa tiel zavraždených položili vrahovia projektily smrtiacich guliek. Malo to byť varovanie. Varovanie ďalším novinárom, ktorí píšu niečo, čo sa určitým ľuďom nepáči," mieni Die Welt. Pravdepodobné podľa novín je, že za vraždou stoja "nepriatelia slobody, ľudia, ktorí majú toľko strachu z nepríjemných právd a z novinárov, že preto brutálne vraždia". Ján Kuciak nie je ojedinelý prípad. Vlani bolo po celom svete zavraždených 74 novinárov, tento rok už štyria novinári a dvaja blogeri. Ďalších 307 novinárov a blogerov je pre svoju prácu vo väzení. Pritom práve v čase, keď oslabujú niektoré demokracie a silnejú autokratické režimy, je novinárčina podľa denníka čoraz dôležitejšia. Denník pripomína aj témy, na ktorých Kuciak v posledných mesiacoch pracoval. On ani jeho kolegovia sa pritom nenechali nikdy zastrašiť. "Teraz musel Ján Kuciak za tento postoj zaplatiť svojím životom," konštatuje Die Welt. Jedným z mála pozitívnych aspektov tejto tragédie je to, že mnoho európskych médií teraz zverejnilo nedokončený Kuciakov text o činnosti talianskej mafie na Slovensku. "Stal sa tak pravý opak toho, čo vrahovia zrejme chceli: Rešerš a ich výsledky nie sú potlačené, ale maximálne šírené. Pravdepodobnosť, že vďaka tomu budú vrahovia a ich machinácie odhalení, výrazne stúpla," myslí si denník.


Organizácia Euro NCAP určila najbezpečnejšie autá roka 2016

Nárazové skúšky v tomto roku absolvovalo 18 osobných automobilov.

BRUSEL, BRATISLAVA. Organizácia Euro NCAP bilancuje rok 2016, počas ktorého otestovala bezpečnosť 18-tich osobných automobilov. Tri z nich si vyslúžili honor "najlepšie vo svojej triede". Vozidlá sa tradične posudzovali na základe poskytovanej bezpečnosti v štyroch oblastiach – ochrany dospelej posádky, detí, chodcov a využitých bezpečnostných asistentov. Práve táto štvrtá kategória naberá v poslednom období na význame. V tomto roku sa napríklad pri testovaní premiérovo hodnotil systém automatického brzdenia s rozpoznávaním chodcov. Euro NCAP v tomto prípade vyzdvihuje fungovanie technológie v modeloch Seat Ateca či Toyota Prius. Tohtoročnou novinkou je tiež dvojité hodnotenie, v rámci ktorého môže jeden model získať hneď dve známky. Jedna odráža bezpečnosť modelu v štandardnej verzii, druhá pri vybavení príplatkovým bezpečnostným balíčkom. Takýmto prístupom chce organizácia upriamiť pozornosť na to, o koľko robia dané systémy auto bezpečnejším. Ako názorný príklad môžeme uviesť Suzuki Ignis či pick-up Toyota Hilux. Oba modely dostali v sériovej výbave tri hviezdičky, kým vo verziách s voliteľnými asistentmi päť. Euro NCAP napokon pre rok 2016 vyhlásilo len troch víťazov jednotlivých tried, keďže v ostatných bolo skúšaných málo modelov. Medzi ocenenými tak napríklad chýba Mercedes triedy E, ktorý si počínal veľmi dobre, no vo svojej triede manažérskych limuzín podstúpil testy ako jediný. Mercedes vynikol najmä pri ochrane detí, kde získal vôbec najlepšie hodnotenie 90 percent. Naopak najpočetnejšia bola kategória malých rodinných áut, kde sa v konkurencii šiestich modelov ukázal ako najbezpečnejší Hyundai Ioniq. Najlepším v kategórii veľkých rodinných vozidiel je zas Toyota Prius. Treba však dodať, že jej na to stačilo zdolať Alfa Romeo Giulia. Posledným oceneným modelom je Volkswagen Tiguan, ktorý medzi malými SUV obstál lepšie ako Audi Q2, Peugeot 3008 a Seat Ateca. Pri určovaní najbezpečnejších vozidiel sa do úvahy brali len verzie so štandardnou výbavou. Ochrana dospelých: 91% Ochrana detí: 80% Ochrana chodcov: 70% Asistenčné systémy: 82% Ochrana dospelých: 92% Ochrana detí: 82% Ochrana chodcov: 77% Asistenčné systémy: 85% Ochrana dospelých: 96% Ochrana detí: 84% Ochrana chodcov: 72% Asistenčné systémy: 68%


ANKETA SO SLOVENSKÝMI VEDCAMIOdstúpenie ministra vedu nespasí, rovnako ako rakovinu nevyliečia lieky proti bolesti (anketa s vedcami)
 Minúta po minúte
 Stĺpček šéfredaktorky
 Ficove dôvody
 Rozhovor s Kusým
 Analýza
 Komentár
 Určený na likvidáciu
 Rozčúlený Danko
Reakcia vedcov

Slovenskí vedci reagujú na návrh odvolania ministra školstva Petra Plavčana.

Článok sme doplnili o vyjadrenie molekulárneho biológa Petra Celeca.  predseda Slovenskej akadémie vied, Bratislava 1. Výmena na poste ministra sama osebe situáciu ešte nevyrieši. Dôležitá je osoba a jej kompetentnosť. Za vedeckú komunitu tvrdím, že teraz potrebujeme, aby sa štrukturálne fondy začali čerpať čo najskôr a v súlade s pravidlami fair-play. 2. My vedecká komunita nie sme v postavení, aby sme rozhodovali za politickú stranu. Keďže máme koaličnú vládu, rozhodne SNS. Netuším, ktorý odborník bude pre nich vhodný, verím však, že ho nájdu. Ústav výskumu progresívnych technológií Materiálovo-technologickej fakulty v Trnave, Slovenská technická univerzita 1. Vzhľadom na aktuálnu situáciu je to jediný možný a rozumný postup, ktorý v slušnej a uvedomelej spoločnosti mohol nastať. Minister s väčšou či menšou dávkou sebareflexie odstúpi sám - myslím, že to očakávala odborná aj laická verejnosť. A zároveň dúfam, že to je len prvý krok z mnohých. Treba realizovať väčšie systémové zmeny presahujúce volebné obdobie jednej vlády. Školská politika nesmie byť závislá od konkrétnej vlády, musí dôjsť ku názorovej zhode medzi politickými subjektmi minimálne na pätnásť až dvadsať rokov. A to nielen vo vede, výzvach Európskej únie a štrukturálnych fondoch - aj keď tie sú teraz najaktuálnejšie vzhľadom na vzniknuté problémy. Školstvo ako také potrebuje reformu, aj podpora spolupráce firiem s univerzitami či výskumnými inštitútmi mimo výziev. Aktuálny stav je výstrahou, že sa nemôžeme spoliehať len na peniaze zo zdrojov Európskej únie, aj keď tie nám, ak budú rozumne použité, môžu veľmi pomôcť. Nemôžeme však stavať len na nich. 2. Určite niekto, kto má silnú skúsenosť s verejným školstvom. Mal by to byť odborník a manažér z nášho prostredia, ktorý rozumie príčinám tohto stavu, vie naň reagovať a naviac nastaviť systém tak, aby sme sa začali behom rokov približovať k tým najlepším nielen v Európskej únii. A najmä, nejde o jedného človeka, aj keď hlavná zodpovednosť je na ňom. genetik, Prírodovedecká fakulta Univerzity Komenského v Bratislave 1. Samotné odvolanie ministra školstva problémy s financovaním vedy na Slovensku nevyrieši. Treba urobiť ďalšie zmeny, aby sa vyriešili problémy v školstve a financovaní vedy. 2. Podľa môjho názoru by najlepšou voľbou bol odborník bez straníckej príslušnosti. Človek, ktorý je vo svojom odbore rešpektovaný a nebojí sa presadiť potrebné zmeny. vesmírny konštruktér, Ústav experimentálnej fyziky Slovenskej akadémie vied, Košice 1. Slovenskí vedci spravidla majú za sebou pracovné pobyty na zahraničných vedeckých pracoviskách a teda môžu kompetentne porovnávať tamojšiu podporu vedy a serióznych vedeckých inštitúcií zo strany miestnych vlád. Veda a vzdelávanie sú nepochybne hybnou silou rozvoja civilizácie a skutoční vedci nepochybujú o úprimnej motivácii Bruselu podporiť vedu v členských krajinách Európskej únie. Spôsob, akým mali byť tieto prostriedky na Slovensku zneužité, je skutočne škandalózny až desivý, doslova devastujúci budúcnosť národa ekonomicky aj morálne. A tiež je to veľká medzinárodná hanba. Vzniknutá situácia si určite vyžaduje radikálnu nápravu vrátane výmeny osôb, ktoré tento stav spôsobili. Do akej miery dôjde k vyriešeniu súčasnej situácie, záleží najmä od toho, kto teraz zoberie opraty do rúk, od jeho profesionálnych aj morálnych kvalít, ochoty dištancovať sa od zavedených nečestných praktík a oddanosti myšlienke podporiť skutočnú vedu. 2. Neviem povedať konkrétne meno, nie som dostatočne odolný sledovať miestne politické dianie, zostáva mi len dúfať, že výrazný obrat k lepšiemu je vari ešte možný. molekulárny biológ, Ústav molekulárnej biomedicíny Lekárskej fakulty Univerzity Komenského 1. Ak má niekto rakovinu, analgetiká zmiernia bolesť, ale pacienta nevyliečia. Žiaľ, aj v tomto prípade ide len o symptóm, nie o príčinu. Navyše, dovolím si tipnúť, že ani novy minister školstvo a vedu nespasí. Keď sa k eurofondom na vedu vyjadrujú pseudovedci, pripadne šéf železiarní, tak to ďalší komentár nepotrebuje. Mne zatiaľ nenapadlo riešiť oceliarstvo, ale asi začnem. 2. Dobrý minister by bol taký, ktorého by skoro nikto nechcel. Bohužiaľ školstvo, podobne ako zdravotníctvo, potrebuje niekoho, kto nás už konečne zobudí zo socializmu, v ktorom žijeme, v ktorom každý dostane trošku a každý si je rovný bez ohľadu na výsledky a kvalitu. Vedu by mal riadiť vedec, pripadne úspešný manažér, na ktorého tu nikto nemá väzby. Potrebujeme niekoho zvonku, ideálne zo zahraničia, ale to je nereálne nielen kvôli SNS. Myslím, že nikomu súdnemu so skúsenosťami z vedy v USA alebo Európskej únii by nenapadlo dať hodnotiť domáce projekty domácim hodnotiteľom. Ministerstvo školstva by sa malo premenovať na ministerstvo vzdelávania a ak sú Fíni tak dobrí, oslovil by som ich ministerstvo, či by nám neprišli pomôcť. Prípadne zriaďme spoločné ministerstvo V4. Otvorme sa už svetu, nevyrieši to všetko, ale veľa. Celé slovensko je jedna veľká rodinka, a tak to potom vyzerá. Aj vo vede si väčšinu problémov vyrábame sami lokálne.


Spôsob, akým vyrábame potraviny a energiu podkopáva regulačnú schopnosť prírody.

NEW YORK. Až miliónu druhov hrozí vyhynutie v dôsledku činnosti človeka. Vyplýva to z pracovnej verzie správy Organizácie Spojených národov (OSN), venujúcej sa problematike ničenia prírodných zdrojov, od ktorých závisí prežitie ľudstva. V utorok o tom informovala agentúra AFP. Zrýchľujúce sa tempo úbytku čistého vzduchu, pitnej vody, lesov absorbujúcich oxid uhličitý, opeľujúceho hmyzu, rýb bohatých na bielkoviny, ale napríklad aj mangrovníkových porastov, ktoré zmierňujú dopady búrok na pobrežné oblasti, predstavujú podobnú hrozbu ako zmena klímy, píše sa v správe, ktorá by mala byť zverejnená 6. mája. "Musíme si uvedomiť, že zmena klímy a (človekom spôsobené) škody na prírode sú rovnako zásadné, nielen pre životné prostredie, ale aj pre rozvoj a ekonomiku," vyhlásil Robert Watson, vedúci skupiny, ktorú OSN poverila zostavením správy. Watson v tejto súvislosti pre AFP ďalej zdôraznil, že "spôsob, akým vyrábame potraviny a energiu podkopáva regulačnú schopnosť prírody". Odlesňovanie a poľnohospodárstvo - vrátane živočíšnej výroby - zodpovedajú za približne štvrtinu emisií skleníkových plynov a prispievajú k ničeniu ekosystémov. Správa Medzivládnej platformy pre biodiverzitu a ekosystémové služby (IPBES) v tejto súvislosti varuje pred hrozbou "bezprostredného a rapídneho zrýchľovania globálneho tempa vymierania druhov". Tempo úbytku rastlinných a živočíšnych druhov je podľa danej správy "desiatky až stovky ráz rýchlejšie", ako tomu bolo kedykoľvek za posledných desať miliónov rokov. Už 29. apríla sa v Paríži zídu delegáti zo 130 krajín s cieľom schváliť 44-stranové zhrnutie 1800-stranovej hodnotiacej správy OSN o vedeckej literatúre venovanej súčasnému stavu prírody.


Pred parlamentom veje slovenská vlajka. Nie je dúhová ani hnedá, vyhlásil Danko

Deň otvorených dverí

Vyjadrenie premiéra

Fiačan o Ústave

Diskusná relácia

Kepplovej komentár

Video

BRATISLAVA. Pred budovou parlamentu už veje nová slovenská vlajka. Slávnostne ju vztýčili počas Dňa otvorených dverí v Národnej rade, na stožiar, ktorý dal vybudovať predseda parlamentu Andrej Danko. Stožiar má 30 metrov. Podmienkou Danka bolo, aby bol vyšší ako 27-metrový stožiar pred budovou parlamentu v Maďarsku. Keďže počasie bolo takmer bez vetra, vlajka najskôr zostala ovinutá okolo stožiara. Po chvíli sa trochu rozhýbala, keď zafúkalo, čo niektorí ľudia v dave prijali s nadšením. V prejave sa Danko už tradične svojským spôsobom vymedzil voči liberálom a fašistom. "Naša štátna vlajka nie je ružová, nie je dúhová, nie je zelená a ani hnedá." Podľa šéfa parlamentu má slovenská vlajka najkrajšie farby. „Farby biela, modrá a červená symbolizujú rovnosť, bratstvo, slobodu,“ uviedol šéf SNS. Prejav ukončil upozornením, za ktorým si vraj bude stáť, aj keby ho "cepovali". "Nech Boh chráni každého, kto by na tento stožiar zavesil miesto slovenskej vlajky inú." Odmenou mu bol vlažný potlesk. Danko sa tiež posťažoval na ľudí, ktorí sú nespokojní s vývojom na Slovensku. „Slovensko je mladá krajina, ale dosiahli sme veľa úspechov. Sme členom Európskej únie, máme jednotnú menu, môžeme voľne cestovať, sme členmi Schengenu. Sú tu však aj ľudia, ktorí hovoria, že zaostávame za svetom. Pestujú v sebe nenávisť,“ povedal v príhovore. Na slávnostnom ceremoniáli sa zúčastnili viacerí členovia vlády i bývalí prezidenti Ivan Gašparovič a Rudolf Schuster. Danko ich označil za "milovaných a obľúbených prezidentov". Exprezident Andrej Kiska medzi členmi delegácie nebol. Medzi návštevníkmi sa v straníckych tričkách mihali agitátori za koalíciu Progresívne Slovensko a Spolu. Ľuďom rozdávali odznaky a letáčiky. Pri bráne pod Bratislavským hradom mala svoj pultík hŕstka priaznivcov strany extrémistu Mariana Kotlebu. Vidno bolo aj sympatizantov SNS. Návštevníkov okrem prehliadky budovy parlamentu čakal v nedeľu aj sprievodný program, napríklad ukážky techniky Úradu na ochranu ústavných činiteľov či polície a záchranných zložiek. Stavbu stožiara Danko najskôr tajil. Keď vyšlo najavo, že stožiar mal byť na jeho objednávku vyšší ako v Budapešti a štát to vyjde na 34-tisíc eur, vyvolalo to vlnu nevôle. Na stavbu sa následne vyzbierali koaliční politici a ich priaznivci. Šéf Kancelárie Národnej rady Daniel Guspan napokon oznámil, že celková cena je vyše 58-tisíc eur. Zbierka náklady pokryla. Zo štátneho rozpočtu na stavbu nešlo ani euro.


O mladomanželskú pôžičku doteraz požiadalo desať ľudí

Začínajúce rodiny sa môžu uchádzať o štátnu podporu od júla.

BRATISLAVA. O mladomanželskú pôžičku zo Štátneho fondu rozvoja bývania (ŠFRB) doteraz požiadalo desať žiadateľov. Objem žiadaných prostriedkov dosiahol 283 690 eur. Mladé začínajúce rodiny sa môžu uchádzať o štátnu podporu pri obstaraní bývania od začiatku júla tohto roka. Miestom podania žiadosti je mestský úrad v sídle okresu, v ktorom sa nehnuteľnosť, o financovanie ktorej majú páry záujem, nachádza. "Priznaná podpora bola už pre štyroch žiadateľov v celkovej výške 95 720 eur, ďalších šesť žiadostí je ešte v štádiu posudzovania," potvrdil pre TASR hovorca ŠFRB Rastislav Lackovič. Možnosť podávania žiadostí o mladomanželskú pôžičku je do 31. novembra tohto roka. Zvýhodnenie sa má týkať mladého páru do 35 rokov, ktorí uzavreli manželstvo najviac 12 mesiacov pred podaním žiadosti o poskytnutie podpory určenej na obstaranie aj staršieho bytu v bytovom dome alebo v rodinnom dome. Prvých 15-tisíc eur si mladý pár požičia pri garantovanom jednopercentnom úroku, zvyšok sumy do maximálne 75-tisíc eur s dvojpercentným úrokom. Maximálna suma nesmie presiahnuť 75 percent hodnoty najviac trojročnej kupovanej nehnuteľnosti. Celkový čistý príjem žiadateľa a osôb, ktorých príjmy sa posudzujú spoločne za predchádzajúci kalendárny rok, nesmie prevýšiť štvornásobok životného minima na jeho domácnosť. Pri kúpe staršieho bytu sa dá získať už len 50-tisíc eur, pri rekonštrukcii 30-tisíc eur. Založená nehnuteľnosť musí mať hodnotu minimálne 1,3-násobku požadovaného úveru. Mladomanželom, ktorým bola poskytnutá podpora, je možné počas trvania zmluvného vzťahu na základe požiadania odpustiť pri narodení dieťaťa 2000 eur. V prípade, že bol úver poskytnutý na obstaranie bytu staršieho ako tri roky alebo na stavebnú úpravu bytu, suma odpustenej časti úveru nesmie presiahnuť 6000 eur.


Zeman s Pilným nemá problém, ministra financií vymenuje o týždeň

Nájsť za seba náhradu sa Babišovi podarilo na tretí pokus.

PRAHA. Vymenovanie nového ministra financií ČR možno očakávať na budúci týždeň, uviedol na Twitteri hovorca českého prezidenta Jiří Ovčáček. "Prezident republiky Miloš Zeman sa zoznámil s návrhom na vymenovanie Ivana Pilného za ministra financií. Prezident republiky nemá proti tomuto návrhu námietky. Možno očakávať, že vymenovanie prebehne na budúci týždeň," uviedol na Twitteri Ovčáček. Pilný pravdepodobne nahradí vo funkcii súčasného ministra financií Andreja Babiša (ANO), ktorého odvolanie žiada premiér Bohuslav Sobotka (ČSSD). Sobotka už odmietol prijať dva návrhy, Babišovu námestníčku Alenu Schillerovú aj ministra životného prostredia Richarda Brabca. Ovčáček neskôr pre spravodajskú televíziu ČT24 uviedol, že Zeman sa na budúci týždeň osobne stretne s Babišom i Pilným.


Ministerka Lubyová zrušila spornú výzvu na podporu výskumu

Ministerstvo chce nastaviť nové podmienky.

BRATISLAVA. Ministerka školstva Martina Lubyová (nom. SNS) v utorok zrušila eurofondovú výzvu na podporu dlhodobého strategického výskumu a vývoja (DSV). Na problematickú výzvu upozornili začiatkom leta v liste rektori slovenských výskumných univerzít aj predseda Slovenskej akadémie vied a v auguste stála miesto vtedajšieho ministra školstva Petra Plavčana (nom. SNS). Ako agentúru SITA informoval komunikačný odbor ministerstva školstva, v rámci tejto výzvy nebolo vydané žiadne rozhodnutie o schválení finančného príspevku a nebola tak podpísaná ani jedna zmluva. Ministerstvo ako dôvod zrušenia výzvy uviedlo podstatnú zmenu podmienok, ktorou bola „úprava rozsahu žiadateľov v nadväznosti na potrebu zabezpečenia zdrojov financovania pre verejné výskumné inštitúcie“. Ministerka uviedla, že nová výzva bude vyhlásená v čo najkratšom čase. „Nové znenie výzvy bude reflektovať celospoločenskú požiadavku na prísnejšie kritériá na kvalitu predkladaných projektov a potrebu väčšej otvorenosti a transparentnosti používaných postupov od procesu prípravy a vyhlásenia výzvy až po hodnotenie a výber najlepších projektov,“ konštatuje Martina Lubyová. Ministerka pri nástupe do funkcie uviedla, že predseda Slovenskej národnej strany (SNS) Andrej Danko ju požiadal, aby bola nová výzva najtransparentnejšia ako sa len dá. Ministerstvo informovalo, že pri nastavovaní nových pravidiel sa bude vychádzať z princípov iniciatívy „Otvorená veda,“ ktoré sú zakotvené v dohode medzi predstaviteľmi výskumných univerzít, Slovenskej akadémie vied a zamestnávateľov. Vzhľadom na varovný list týkajúci sa eurofondových výziev bude rezort školstva o novej výzve intenzívne komunikovať aj s Európskou komisiou.Pre zabezpečenie transparentnosti prijme ministerstvo efektívne opatrenia, ktoré budú zaznamenané v akčnom pláne a ich dodržiavanie sa bude priebežne monitorovať. Súčasťou nových pravidiel sa stanú napríklad aj verejné panelové diskusie za účasti odborných hodnotiteľov a vytvorí sa nová databáza hodnotiteľov s prísnejšími a detailnejšími kritériami. Nový bude i spôsob zaraďovania expertov do databázy hodnotiteľov.


Cestujúcich čakajú obmedzenia počas Račianskeho vinobrania

BRATISLAVA. Od začiatku premávky v piatok 13. septembra do pondelka 16. septembra približne do 9.00 h bude z dôvodu konania Račianskeho vinobrania 2019 uzavreté centrum bratislavskej mestskej časti Rača. V tomto čase nebudú autobusy linky 56 jazdiť obojsmerne po svojej zvyčajnej trase. V sobotu a v nedeľu popoludní a večer podľa potreby zahustia električkovú dopravu na Račianskej radiále posilovými električkami. Nočnú dopravu počas vinobrania posilnia kĺbovým autobusom N55, niektoré odchody z Rače na Hlavnú stanicu môžu byť zdvojené.Linka 56 nepôjde cez ulice Kubačova, Barónka a Alstrova, bude premávať z Detvianskej ulice priamo na Rustaveliho ulicu a späť. Linka nezastaví na obvyklých zastávkach MiÚ Rača, Nemecký kultúrny dom, Barónka a Námestie A. Hlinku. Odchody linky 56 zo zastávky Tbiliská smerom na Studenú budú posunuté o päť minút neskôr oproti cestovnému poriadku.


Apple sa sústredí na rýchlosť, ukázal nový operačný systém

Zhrnutie Apple noviniek

Podcast Klik o Apple

Nový systém by mal priniesť napríklad zvýšenie výkonu.

SAN JOSÉ. Americká technologická spoločnosť Apple na vývojárskej konferencii WWDC v San José oficiálne predstavila svoj nový operačný systém pre mobilné zariadenia iOS 13. Podľa firmy by mal nový systém priniesť okrem iného zvýšenie výkonu, napríklad rýchlejšie spúšťanie aplikácií. Apple používa operačný systém iOS vo svojich telefónoch aj tabletoch. Nový systém bude dostupný aj pre vybrané staršie telefóny iPhone, tablety iPad a aj prehrávač iPod. Jeho najnovšia verzia podľa firmy prináša viacero vylepšení, vrátane funkcie "Sign In with Apple" pre jednoduché a bezpečné prihlasovanie do aplikácií a internetových stránok. "IOS 13 prináša nové funkcie do aplikácií, ktoré používate niekoľko rokov, vrátane mnohých vylepšení pri fotografiách a mapách, a tiež prvky pre ochranu súkromia ako Sign In with Apple. To všetko pri zabezpečení rýchlejšieho výkonu," uviedol viceprezident spoločnosti Craig Federighi. Apple sa pri novom systéme bude sústrediť aj na dobrý výkon v starších zariadeniach, aby už viac nedochádzalo k spomaleniam či iným problémom. Spúšťanie aplikácií by malo byť dvakrát rýchlejšie ako doteraz. Novinkou v iOS 13 bude aj kompletný tmavý režim pre celé zariadenie vrátane notifikácií. Režim šetrenia očí budú podporovať aplikácie hlavných vývojárov. Systém dostane aj novú klávesnicu s podporou funkcie ťahania prstom, ktorú Apple nazýva "quick path", čiže rýchla cesta. Vylepšení sa dočkajú aj aplikácie pre upozornenia, elektronickú poštu, prehliadač internetu, či mapy. Novinkou budú aj nové nástroje pre úpravu fotiek a videí. Telefóny iPhone: iPhone XS, iPhone XS Max, iPhone XR, iPhone X, iPhone 8, iPhone 8 Plus, iPhone 7, iPhone 7 Plus, iPhone 6S, iPhone 6S Plus, iPhone SE Tablety iPad: séria iPad Pro (od 9,7 palca vyššie), iPad piatej a šiestej generácie, iPad mini piatej generácie, iPad mini 4, iPad Air tretej generácie, iPad Air 2 Prehrávač iPod siedmej generácie


Americké voľby chcú strážiť ľudové milície, majú poľovať na podvody ľavičiarov

Majú blízko ku zbraniam, konšpiráciám, hovoria o zmanipulovaných voľbách a  občianskej vojne, ak vyhrá Clintonová.

WASHINGTON, BRATISLAVA. Keď mormónska rodina Bundyovcov z Nevady pred dvoma rokmi so zbraňami protestovala proti odsunu ich dobytka zo štátnych pozemkov, ťažko ozbrojení členovia milície Oath Keepers (tí, čo udržujú prísahu) ich prišli chrániť pred federálnou vládou. V maskáčoch, s nepriestrelnými vestami a s útočnými puškami sa ozbrojenci prechádzali aj počas protestov Afroameričanov v meste Ferguson, aby údajne pomáhali polícii. Ozbrojenci, ktorí tvrdia, že bojujú proti domácim a zahraničným nepriateľom americkej ústavy, chcú teraz strážiť aj prezidentské voľby. Chcú zabrániť tomu, aby neboli voľby – ako to prezentuje republikánsky kandidát Donald Trump – zmanipulované. „Vyzývame vás, aby ste vytvorili tajné tímy na zhromažďovanie informácií a tímy na sledovanie trestných činov,“ znie podľa serveru BuzzFeed News výzva skupiny. Zakladateľ skupiny Steward Rhodes chce v rámci Operácie Sabot 2016 zabezpečiť, aby voľby nikto „neukradol“ americkým občanom. Kým Rhodes tvrdí, že chcú byť nezávislí pozorovatelia, súčasne vyzval na „lov volebných podvodov ľavičiarmi“. Hnutie okrem toho vyzvalo svojich členov, aby počas kontroly volieb splynuli s davom a boli nenápadní. Southern Poverty Law Center, ktoré monitoruje aj nenávisť v spoločnosti, tvrdí, že prítomnosť ozbrojencov z hnutia Oath Keepers spôsobí viac problémov ako riešení. Podľa Centra ide o protivládnu a militaristickú skupinu. Kľúčové pravidlá skupiny reagujú na predstavy, že americká vláda zavedie stanné právo, skonfiškuje občanom zbrane, zablokovaním miest vytvorí koncentračné tábory a vyhlási tzv. Nový svetový poriadok. Keď sa konali protesty vo Fergusone, členovia hnutia (všetko bieli ozbrojení muži) tvrdili, že sú v uliciach, aby ochránili niekoho, kto pracuje pre webovú stránku Infowars.com. Tá je spájaná s hlavným americkým konšpirátorom Alexom Jonesom, ktorý sa sám označil za „myšlienkového kriminálnika proti Veľkému bratovi“. Ich líder na internete takisto vyzýva, aby výnimočne pri kontrole volieb nepoužívali oblečenie s logom skupiny. „Môžete očakávať, že vás demokratickí stranícki aktivisti a médiá (v podstate to isté) obvinia zo zastrašovania voličov. Neuľahčite to ľavicovým partizánom, aby sa to pokúsili otočiť proti vám,“ vyzval v liste Rhodes. Na stránke Oath Keepers sa už v apríli objavil článok Brandona Smitha, ktorý tvrdí, že jedným z výsledkov volieb môže byť „okamžité začatie občianskej vojny“. Samozrejme v prípade, ak vyhrá kandidátka demokratov Hillary Clintonová. Aj keď podľa Smitha je o víťazovi volieb dopredu rozhodnuté, všetko bude závisieť od toho, či je „Trump agentom establišmentu, alebo je proti nemu“. Skupina minulý týždeň vyzvala napríklad aj patriotických kamionistov, aby sa k nim pridali a vytvorili špeciálne kamiónové hliadky pri rôznych výnimočných situáciách. Za odmenu ponúkajú tréning sebaobrany, zhromažďovania informácií a ochranu ich rodiny, ktorá sa pre ich aktivity môže dostať do nebezpečia. Mnohým občanom sa však aktivity milície nepáčia. Gillian Thompsonová zo štátu Maryland pred pár týždňami spravila fotografiu šiltovky s logom Oath Keepers vnútri policajného auta a poslala ju na policajné riaditeľstvo so sťažnosťou. Denník Capital Gazette píše, že policajta suspendovali. Thomsonová však začala dostávať vyhrážky, na sociálnych sieťach ju označili za odpad, ktorý sa snaží bojovať proti dobrým policajtom. V mestách ako Ferguson však, naopak, mnohí prítomnosť milície privítali. Jej členovia sú pritom často bývalí vojaci či policajti. Aj keď ich členovia pravdepodobne nebudú schopní monitorovať voľby všade, polícii to robí starosti. Skupina, ktorá tvrdí, že polícia neslúži ľuďom a vláda občanov len manipuluje, mala už v roku 2014 asi 35-tisíc členov. „Oath Keepers sú pre mnohých ľudí mnohé veci. Pre skutočného veriaceho je to o ústave. Pre iného je to o puške Bushmaster s kalibrom 50 a jeho práve na jej nosenie. Iní hovoria o strachu: o strachu, že Amerika sa stane policajným štátom. O strachu, že prezident Obama sa stane diktátorom. O strachu, že Oath Keepers treba teraz viac ako kedykoľvek predtým – najmä na miestach, ako je Ferguson,“ dopĺňa opis skupiny redaktor Washington Post Terrence McCoy. Tento text ste mohli čítať vďaka tomu, že platíte za obsah. Vážime si to.


Muguruzová-Blancová zničila Williamsovú, jej potenciál je nekonečný, píšu v zahraničí

Online prenos

Ohlasy osobností

Ohlasy médií

Fotogaléria

Prečítajte si ohlasy médií na triumf Garbine Muguruzovej-Blancovej vo finále Wimbledonu.

WIMBLEDON. Prvé ohlasy svetových médií na víťazstvo španielskej tenistky Garbine Muguruzovej-Blancovej vo finále grandslamového turnaja vo Wimbledone: Independent: "Garbine Muguruzová-Blancová s hladkým finálovým víťazstvom nad Venus Williamsovou." New York Post: "Wimbledonskú cestu Venus Williamsovej ukončila vo finále Muguruzová-Blancová." The Telegraph: "Gabine Muguruzová-Blancová zničila Venus Williamsovú a získala prvý wimbledonský titul." CNN: "Garbine Muguruzová-Blancová premohla Venus Willimsovú na ceste za prvým titulom vo Wimbledone." Mundo Deportivo: "Spektakulárna Muguruzová-Blancová prevalcovala Venus po tom, ako odvrátila dva setbaly za sebou za stavu 4:5. Odvtedy bola v laufe a súperka sa vytratila. Garbine síce má len štyri singlové tituly, ale dva z nich sú grandslamové. Jej potenciál je nekonečný." Marca: "Garbine je novou kráľovnou Wimbledonu." AS: "Muguruzová-Blancová si podmanila Wimbledon. Predvlani jej to prorokovala Serena Williamsová po svojom víťazstve vo finále. Ten okamih teraz nastal. Budúcnosť je tu." ABC: "Muguruzová-Blancová šampiónkou bez diskusie." El Mundo: "Garbine Muguruzová-Blancová prevalcovala Venus Williamsovú a získala svoj prvý wimbledonský titul." El País: "Garbine je prvou Španielkou, ktorá triumfovala na parížskej antuke aj londýnskej tráve. Kde sú jej limity? Čas odpovie. Španielsky tenis však určite má nový pilier. Už vlaňajší triumf na Roland Garros bol bodom zlomu, víťazstvo na Wimbledone potvrdilo, že ženský tenis načína novú kapitolu. Zdolanie Venus vo finále symbolicky prevrátilo stranu zo včerajška k dnešku. Tridsaťsedemročná Američanka odolávala po koncovku úvodnej časti, ale odkedy Španielka odvrátila dva setbaly, bola nezastaviteľná. Súperka sa zrazu zmenila na otrasenú a nivočenú veteránku."


Juhoafrická republika schválila napriek kritike vývoz 800 kostier levov

Týmto činom vyvolala hnev ochrancov práv zvierat.

JOHANNESBURG. Juhoafrická republika v stredu oznámila, že schválila exportnú kvótu 800 kostier levov odchovaných v zajatí, čím vyvolala hnev ochrancov práv zvierat. Táto kvóta je v súlade s rozhodnutím, ktoré vlani prijali strany Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES), argumentovalo juhoafrické ministerstvo životného prostredia. CITES zakázal export kostí levov žijúcich vo voľnej prírode, ale umožňuje stanoviť kvóty na kosti pochádzajúce z rozmnožovacích staníc zvierat žijúcich v zajatí. Na súkromných rančoch v JAR chovajú do 8000 levov, čo je vyše dvojnásobok levov, ktorí žijú v krajine vo voľnej prírode. Ranče sú však kritizované za to, že oddeľujú levie mláďatá od matiek, aby sa s nimi mohli turisti pomaznať, a tiež preto, že umožňujú lovcom trofejí strieľať čiastočne domestikovaných dospelých levov pri "lovoch", v ktorých zvieratá nemajú šancu uniknúť. JAR už po celé roky umožňuje export levích kostí do Ázie, kde sú využívané v tradičnej medicíne. Ministerstvo životného prostredia vyjadrilo "obavy, že ak by bol zakázaný obchod s kosťami pochádzajúcimi z levov odchovaných v zajatí, kosti by mohli byť získavané ilegálne z voľne žijúcej levej populácie". Podľa ochranárskej organizácie Pro Wildlife je zložité kontrolovať, či kosti pochádzajú z voľne žijúcich levov alebo zvierat v zajatí. Organizácia argumentuje, že obchod s kosťami levov podporuje pytliactvo.


Banky v eurozóne sú dobre pripravené na náhle zmeny úrokov

FRANKFURT NAD MOHANOM. Banky v eurozóne sú dobre pripravené na zvládnutie náhlych alebo prudkých zmien úrokových sadzieb. Informovala Európska centrálna banka (ECB) na základe výsledkov testu, ktorý skúmal dôsledky šiestich rôznych hypotetických úrokových šokov. Test ukázal, že vyššie úrokové sadzby by v nasledujúcich troch rokoch viedli k vyšším čistým úrokovým príjmom väčšiny bánk, ale znížili by aj ekonomickú hodnotu ich majetku. Test vplyvu zmien úrokových sadzieb je súčasťou ročného záťažového testu pre banky, ktorý sa používa na meranie celkového kapitálového dopytu. Prebiehal od konca februára v 111 bankách v eurozóne. "Zatiaľ čo dopyt jednotlivých bánk po kapitále môže byť prispôsobený identifikovaným rizikám, celkový dopyt po kapitále sa nezmení, v dôsledku analýzy citlivosti úrokových sadzieb," uviedla ECB. Strážcovia meny z ECB uvažujú o možnosti začať v blízkej budúcnosti so znižovaním masívnych stimulov na podporu ekonomiky, ktorá naberá na sile a deflačné riziká sa vytrácajú. Očakáva sa, že Rada guvernérov ECB začne debatu o úrokových sadzbách na najbližšej schôdzi 26. októbra a k prvým krokom by mohlo dôjsť v januári budúceho roka. Ale v tomto roku ekonómovia zvýšenie úrokových sadzieb nepredpokladajú.


Boje medzi kmeňmi Južného Sudánu si vyžiadali desiatky mŕtvych

DŽUBA. Niekoľko desiatok ľudí zabili ozbrojenci z kmeňa Murle v južnosudánskom štáte Džúnkalí. Informovala o tom v stredu agentúra DPA s odvolaním sa na miestne úrady. Ozbrojenci z etnika Murle podľa agentúry DPA zabili v utorok sedem detí, desať mužov a 23 žien a zranili ďalších 16. Útok majú na svedomí vzbúrenci verní bývalému viceprezidentovi Riekovi Macharovi. Podľa agentúry Reuters ide o najnovšiu tragickú bilanciu z oblasti konfliktu kmeňa Murle a etnickej skupiny Dinka, ktorý sprevádzajú útoky z pomsty, plienenie dobytka a únosy detí. V Južnom Sudáne - sužovanom konfliktmi medzi povstalcami, armádou a ozbrojencami - sa v roku 2013 začala občianska vojna. Viac ako tretina z 12-miliónovej populácie tejto africkej krajiny už preto utiekla zo svojich domovov. Veľvyslankyňa Spojených štátov pri OSN Nikki Haleyová vyzvala vládu Južného Sudánu k ukončeniu násilia v krajine. Upozornila, že ak úrady nezmiernia humanitárnu krízu a nebudú rokovať o situácii, USA sú pripravené vydať nové opatrenia. Politička Bezpečnostnej rade OSN v utorok povedala, že "slová už nestačia" a prišiel čas konať. K činom by sa podľa nej mal odhodlať najmä prezident Salva Kiir. Haleyová vyhlásila, že vláda nesie primárnu zodpovednosť za vraždenie, znásilňovanie a mučenie, pričom sa má zaručiť o ukončenie štvorročného konfliktu a ochranu ďalšej generácie Južného Sudánu. Zástupkyňa Južnej Kórey Bintou Keita uviedla, že bezpečnostná situácia v africkom štáte je zúfalá a varovala pred nárastom násilia počas obdobia sucha.


Favoritom volieb srbského prezidenta je premiér Vučič

BELEHRAD. Jasným favoritom srbských prezidentských volieb, ktoré sa uskutočnia 2. apríla, je podľa v piatok zverejnených výsledkov prieskumu verejnej mienky predseda srbskej vlády, líder Srbskej pokrokovej strany Aleksandar Vučič. Jeho podpora sa z predchádzajúcich 53 percent zvýšila na súčasných 57 percent. Najvyššie registrovaným opozičným kandidátom je s obrovským odstupom niekdajší ombudsman Saša Jankovič, ktorého by podporilo 11 percent respondentov. Za bývalého šéfa srbskej diplomacie Vuka Jeremiča by hlasovalo deväť percent oslovených. Mimochodom, Aleksandar Vučič sa o priazeň voličov bude uchádzať s poradovým číslom šesť. Rozhodol o tom piatkový žreb poradových čísiel na volebnom lístku, zozname uchádzačov o najvyššiu ústavnú funkciu. S jednotkou pôjde do volieb Saša Jankovič, s najvyšším číslom 11 Nenad Čanak. V Srbsku je v plnom prúde kampaň pred voľbami hlavy štátu, ktorú charakterizuje, paradoxne, záplava sľubov jednotlivých kandidátov, fakticky nerealizovateľných v praxi vzhľadom na ústavné právomoci prezidenta postjuhoslovanskej republiky.


Kozák trénoval aj jeho otca. Slovenský talent debutoval v seniorskej reprezentácii

Albert Rusnák nastúpil prvý raz v najcennejšom drese v prípravnom zápase v Rakúsku. Odohral druhý polčas.

VIEDEŇ. Dvojica Stanislav Lobotka a Albert Rusnák po úspešnom účinkovaní v slovenskej futbalovej reprezentácii do 21 rokov, okorenenej prvenstvom v kvalifikačnej skupine a priamym postupom do Poľska na majstrovstvá Európy 2017 tejto vekovej kategórie, sa dočkala debutu aj v seniorskej reprezentácii. Premiérový štart v najcennejšom drese obaja absolvovali v utorňajšom medzištátnom prípravnom stretnutí vo Viedni proti domácemu Rakúsku (výsledok 0:0), keď nastúpili po zmene strán a odohrali celý druhý polčas. "Snažil som sa užiť si to čo najviac, bol to môj prvý zápas za národný tím. Sústredil som sa na to, aby som sa futbalom bavil tak, ako vždy. Spolupráca s chalanmi bola v poriadku, všetci chcú hrať futbal, takže to nebol problém. Chýbal gól, ale Rakúsko nie je zlý tím, má výborných hráčov. Vieme, proti komu sme stáli. Bolo to o jednom góle, škoda, že sme ho nedali. Ale nedal ho ani súper. Remíza je cenná," uviedol po stretnutí v mix zóne Štadióna Ernsta Happela vo Viedni onedlho dvadsaťdvaročný Lobotka. "Na zápas som sa tešil. Neviem, kedy budem opäť hrať takýto duel. Chalani ma prijali super, je tu skvelá partia. Snažil som sa užiť si každý deň, to, že môžem s takými hráčmi trénovať. Bol som za to veľmi rád," pokračoval. "A-tím je o level vyššie ako dvadsaťjednotka, tempo aj hráči sú na inej úrovni - po fyzickej, technickej aj rýchlostnej stránke." "Tréner Kozák mi povedal, že mám ísť na pozíciu Paťa Hrošovského a užiť si to. Pokiaľ ide o zápisné - ešte nebolo, ale očakávam, že niečo bude. Verím, že v mojom prípade príde v 'áčku' aj domáca reprezentačná premiéra," dodal. Odchovanec trenčianskeho futbalu, ktorý hosťoval aj v rezerve holandského Ajaxu Amsterdam, je od augusta 2015 hráčom dánskeho Nordsjaellandu. Patrí k stabilným hráčom mužstva, nastúpil vo všetkých šestnástich dueloch sezóny. "V Dánsku takéto kulisy ako teraz vo Viedni nezažívam. Bolo pre mňa výnimočné hrať na takomto obrovskom štadióne, aj keď napokon neprišlo veľa ľudí (14 200 divákov, pozn.)," vyjadril sa ďalej Stanislav Lobotka, ktorý vraj pohybom aj štýlom hry pripomína španielskeho reprezentanta Andrésa Iniestu. "Snažím sa od každého stredového futbalistu niečo naučiť, či už pozerám španielsku alebo anglickú ligu. Na Iniestu a Xaviho Hernándeza sa mi veľmi dobre pozeralo, dobre spolu kombinovali," doplnil Stanislav Lobotka. Aj druhý nováčik Albert Rusnák si navždy zapamätá svoj premiérový štart v seniorskom futbalovom národnom tíme Slovenska. "Nebol to ľahký zápas. Rakúšania majú svoju kvalitu, terén bol dosť ťažký na kombinačný futbal. Bol to medzišestnástkový boj. Celkovo som si však užil debut 'áčku'. Začal som z pravej strany, potom som sa presunul doľava, v strede figurovali Stano s Matúšom (Lobotka a Bero, pozn.). Dobre sa poznáme z účinkovania v dvadsaťjednotke. Myslím si, že to išlo celkom ľahko ako tím." "Môj debut by však bol o to krajší, keby sa zápas uskutočnil na Slovensku a za prítomnosti veľkého počtu našich fanúšikov. Ale nevadí, v tomto smere sa nedá vyberať. Som preto veľmi rád, že som dostal šancu. A myslím si, že aj tá remíza vo Viedni je dobrý výsledok," zhodnotil krídelník Albert Rusnák, ktorý na klubovej úrovni pôsobí od januára 2015 v holandskom FC Groningen. V druhom polčase utorňajšieho duelu v rakúskej metropole sa v drese slovenskej reprezentácie predstavili naraz štyria futbalisti, ktorí sa výraznou mierou pričinili o postup dvadsaťjednotky do Poľska na budúcoročný júnový záverečný turnaj majstrovstiev Európy tejto vekovej kategórie. Okrem Lobotku a Rusnáka aj Milan Škriniar a Matúš Bero. "Povedal by som, že je to pre mňa vyvrcholenie roka 2016. Za celú kvalifikáciu v reprezentácii do 21 rokov, ktorá postúpila na EURO 2017. Myslím si, že to bol krásny koniec roka," vyjadril sa dvadsaťdvaročný rodák z českého Vyškova. Jeho otca, tiež Alberta, trénoval svojho času súčasný tréner A-mužstva SR Ján Kozák. "Áno, ale bolo to už veľmi dávno. S otcom som trénera Kozáka určite nerozoberal. Viem, že účinkovali v Lige majstrov, no viac si nepamätám. Mal som asi tri roky. Ja som mu vďačný, že mi dal v utorok večer šancu nastúpiť za slovenský národný tím," skonštatoval Albert Rusnák mladší. Priznal aj určité prekáračky s otcom, v súčasnosti koučom FC Lokomotíva Košice. "On mi stále hovorí, že hral Ligu majstrov, kým ja som ju ešte nehral. Dúfam, že aj v tomto ho dobehnem," dodal s úsmevom Albert Rusnák mladší, ktorý v doterajšej kariére pôsobil v akadémii Manchestru City, ďalších anglických kluboch Oldham a Birmingham City i v holandskom mužstve SC Cambuur.


Kobajaši ovládol súťaž vo Willingene, pripísal si jedenásty triumf v sezóne

Japonský skokan vyhral s náskokom dvadsiatich bodov.

Súťaž jednotlivcov: WILLINGEN. Japonský skokan na lyžiach Rjoju Kobajaši sa stal na mostíku HS-145 v nemeckom Willingene víťazom nedeľňajších pretekov Svetového pohára (SP) 2018/2019 a dosiahol 11. individuálny triumf na podujatí tejto úrovne, všetky v tejto zimnej sezóne. Dvadsaťdvaročný rodák z meste Hačimantai viedol aj po prvom kole a so súčtom 274,4 bodu napokon deklasoval konkurenciu. Druhé miesto s výrazným odstupom 21,6 bodu obsadil Markus Eisenbichler z Nemecka, ktorý sa na strieborný stupienok posunul z ôsmej priečky po 1. kole. Tretí bol Poliak Piotr Zyla (250,0 b.), na nepopulárne štvrté miesto odsunul domáceho Richarda Freitaga, ten sa tesne za pódium posunul až z dvanástej pozície. Ako piateho klasifikovali Poliaka Dawida Kubackého, elitnú šestku výsledkového poradia skompletizoval ďalší nemecký skokan Karl Geiger, víťaz sobotňajšej súťaže vo Willingene. Obhajca veľkého krištáľového glóbusu Kamil Stoch z Poľska sa musel tentoraz uspokojiť so 7. miestom. Kobajaši doletel v nedeľňajších pretekoch na značku 146 a 144 metrov. Okrem tohto prvenstva ovládol japonský suverén tejto zimy aj 2. ročník tzv. "Willingen Five /5/", keď dostal najviac bodov v osobitne hodnotených piatich pokusoch (okrem štyroch skokov v sobotňajšej a nedeľňajšej hlavnej súťaži sa rátala v bodovom súčte aj piatková kvalifikácia, pozn.) a získal finančnú prémiu 25 000 eur. Rjoju Kobajaši si zároveň upevnil vedúce postavenie v priebežnom celkovom hodnotení Svetového pohára 2018/2019, po dosiaľ absolvovaných 22 individuálnych súťažiach má na čele dovedna 1620 bodov. Druhý v poradí Kamil Stoch z Poľska (1145 b.) za R. Kobajašim zaostáva o priepastných 475 bodov. Na tretej priečke je Stefan Kraft z Rakúska (1017 b.), v nedeľu vo Willingene desiaty. V hodnotení SP nasledujú ďalší dvaja poľskí skokani Piotr Zyla (963 b.) a Dawid Kubacki (834 b.). Poľsko naďalej figuruje v pozícii lídra poradia v Pohári národov 2018/2019, po 26 pretekoch získali reprezentanti tejto krajiny dohromady 4575 bodov. Druhé miesto patrí Nemecku (4159 b.), tretie v tomto hodnotení je Japonsko s 3299 bodmi. Skokanov na lyžiach čakajú majstrovstvá sveta v Rakúsku (súťažné boje v termíne 23. februára - 2. marca), najbližšie sa v rámci Svetového pohára predstavia 9. - 10. marca na mostíku HS-134 v nórskom lyžiarskom stredisku Oslo, kde absolvujú najskôr súťaž družstiev a potom aj individuálne preteky. Celkové priebežné poradie (po 22 z 28 súťaží): Poradie v Pohári národov 2018/2019 (po 26 z 35 súťaží):


Europarlament podnikol prvý krok k zrušeniu poslaneckej imunity Le Penovej

Prezidentská kandidátka čelí tejto hrozbe za údajné zneužitie verejných prostriedkov Európskej únie.

BRUSEL. Európsky parlament v stredu v rámci miniplenárneho zasadnutia v Bruseli spustil proces, ktorý by mohol viesť k odobratiu poslaneckej imunity francúzskej europoslankyni Marine Le Penovej. Podľa predsedu europarlamentu Antonia Tajaniho prezidentská kandidátka Národného frontu čelí tejto hrozbe za údajné zneužitie verejných prostriedkov Európskej únie. EP vychádza v ústrety žiadosti francúzskych sudcov. Tí požiadali o zrušenie imunity, aby mohli Le Penovú ďalej vyšetrovať pre obvinenia z fiktívneho zamestnávania svojich straníckych kolegov ako poslaneckých asistentov v Európskom parlamente. "Požiadavka bola predložená Výboru pre právne záležitosti Európskeho parlamentu, ktorý sa zaoberá touto problematikou," vysvetlil Tajani. Z procedurálneho hľadiska ide o prvý oficiálny krok v rámci konania pre zbavenie poslaneckej imunity v europarlamente. Európsky úrad pre boj proti podvodom na základe svojho vyšetrovania v júli 2016 informoval vtedajšieho predsedu europarlamentu Martina Schulza o tom, že dvaja asistenti Le Penovej neoprávnene využili sumu vo výške 340-tisíc eur, keď poberali plat z rozpočtu europarlamentu, ale vykonávali činnosť v prospech Národného frontu. Vedenie europarlamentu začiatkom februára poskytlo Le Penovej príležitosť, aby vysvetlila a napravila všetky potrebné záležitosti. EP sa následne rozhodol využiť platné predpisy a prijal potrebné opatrenia pre vrátenie zneužitej sumy. Nariadenie europarlamentu uvádza, že asistenti europoslancov na plný úväzok nemôžu vykonávať zárobkovú činnosť pre národné politické strany a asistenti na čiastočný úväzok musia mať druhé zamestnanie. Každý zo 751 poslancov europarlamentu má nárok na sumu vo výške 23 400 eur na odmeny pre zamestnancov svojej kancelárie v Bruseli a v krajine pôvodu.


Bulharsko a Grécko začali s výstavbou plynovodu, ktorý spojí ich siete

Tento krok zníži veľkú závislosť Sofie od dodávok z Ruska.

SOFIA. Bulharsko a Grécko v stredu spustili dlho odkladanú výstavbu plynovodu, ktorý prepojí ich siete potrubí. Tento krok zníži veľkú závislosť Sofie od dodávok suroviny z Ruska. "Toto prepojenie povedie k skutočnej diverzifikácii dodávok zemného plynu," povedal bulharský premiér Bojko Borisov na ceremónii, na ktorej sa zúčastnil aj jeho grécky kolega Alexis Tsipras. Bulharsko, členský štát Európskej únie (EÚ), čelí kritike za svoju takmer úplnú závislosť od plynu z Ruska. Ročná spotreba komodity v krajine je približne 3 miliardy kubických metrov (m3) a dostáva ju z Ruska cez Ukrajinu. Túto trasu však plánuje ruský energetický gigant Gazprom zrušiť v roku 2020 a spustiť dodávky cez Turecko, cez projekt TurkStream. Balkánska krajina v snahe zabezpečiť si alternatívne dodávky už dlho plánovala spojiť svoju sieť potrubí so sieťami susedov - Grécka, Srbska a Rumunska, ale projekty majú veľké meškanie. Dôvodom sú administratívne prekážky. Nový 182 kilometrov dlhý plynovod IGB medzi bulharským mestom Dimitrovgrad a gréckym mestom Komitini by mal začať fungovať koncom budúceho roka. Umožní Bulharsku prijímať plyn z oblasti Kaspického mora, z Azerbajdžanu, ako aj skvapalnený LNG plyn z rôznych zdrojov prostredníctvom terminálov v Grécku. Projekt bude stáť 220 miliónov eur a bude mať počiatočnú ročnú kapacitu 3 miliardy m3 plynu, ktorá by sa mohla zvýšiť na 5 miliárd. Bulharský štátny prevádzkovateľ plynárenskej siete Bulgartransgaz v snahe zvýšiť bezpečnosť dodávok plynu si v apríli vybral aj konzorcium vedené Saudskou Arábiou na vybudovanie nového 474-kilometrového potrubia z tureckých a srbských hraníc. Dúfa, že sa vďaka TurkStreamu stane aj tranzitnou krajinou, cez ktorú bude prúdiť plyn do Srbska, Maďarska a Rakúska. Projekt je súčasťou novej energetickej stratégie, ktorá tiež predpokladá výstavbu plynárenského uzla v blízkosti prístavu Varna.


Ministerstvo založilo príspevkovú organizáciu pre Univerzitnú nemocnicu

Projektu Univerzitnej nemocnice aj organizácii bude šéfovať Jozef Dolinský.

BRATISLAVA. Ministerstvo zdravotníctva má od začiatku mesiaca novú príspevkovú organizáciu - Nemocnica Rázsochy. Ide o krok v rámci projektu novej Univerzitnej nemocnice Bratislava. Rovnako ako jemu aj organizácii bude šéfovať bývalý riaditeľ Národného onkologického ústavu v Bratislave Jozef Dolinský. "V prípade pána doktora Dolinského sme od začiatku hovorili, že sme ho nahovorili, aby zastrešil tento projekt. Momentálne sme založili samostatnú príspevkovú organizáciu Rázsochy, bude sa tam presúvať majetok celých Rázsoch. Ministerstvo ale bude to, ktoré bude zabezpečovať celú investičnú činnosť," povedal dnes pre TASR Drucker. Potrebu novej Univerzitnej nemocnice Bratislava má vyriešiť výstavba nemocnice na Rázsochách, kde už roky stojí rozostavaný objekt a rekonštrukcia, prípadne dostavba tej v Ružinove. Najväčšiu aj najzadlženejšiu slovenskú nemocnicu tvorí v súčasnosti päť zariadení na Kramároch, v Starom Meste, Ružinove, Petržalke a Podunajských Biskupiciach. Po novom to majú byť len Rázsochy a Ružinov. Ministerstvo si vybralo tzv. integrovaný model riadenia, ktorého základom je štátna kontrola. Nad novou univerzitnou nemocnicou tak bude mať naďalej kontrolu štát, ktorý bude projekt aj financovať. Následnú prevádzku má zabezpečiť manažér poskytovania zdravotnej starostlivosti.


USA údajne pripravuje obvinenie voči Assangeovi

Obžaloba môže zahŕňať spiknutie, krádež vládnych materiálov alebo porušenie zákona o špionáži.

WASHINGTON. Americký rezort spravodlivosti pripravuje obvinenia voči austrálskemu zakladateľovi internetovej stránky WikiLeaks Julianovi Assangeovi. Informujú o tom tamojšie médiá. Minister spravodlivosti USA Jeff Sessions na otázky ohľadom Assangea na piatkovej tlačovej konferencii síce priamo neodpovedal, uviedol však, že zvýši úsilie ohľadom postihu všetkých uniknutých dokumentov. Podľa denníka The Washington Post, ktorý sa odvoláva na nemenovaných amerických činiteľov, prokuratúra už vypracúva obežník ohľadom potenciálnych obvinení voči Assangeovi a ďalším členom WikiLeaks. Obžaloba môže zahŕňať spiknutie, krádež vládnych materiálov alebo porušenie zákona o špionáži, analyzuje The Washington Post. Riaditeľ CIA Mike Pompeo minulý týždeň označil WikiLeaks za "nepriateľskú" tajnú službu podporovanú Ruskom a 45-ročného Assangea za "podvodníka", uvádza spravodajská stanica Slobodná Európa. Zakladateľ tejto medzinárodnej neziskovej organizácie, ktorá zverejňuje citlivé informácie vlád a organizácií z anonymných zdrojov, sa od roku 2012 skrýva na ekvádorskej ambasáde v Londýne, keďže mu hrozí extradícia do Švédska pre údajné znásilnenie, čo on popiera. Zo Švédska by však mohol byť vydaný do USA, kde by mu hrozil exemplárny trest ohľadom aktivít WikiLeaks.


Putin prijal demisie šéfov piatich regiónov a vymenoval nových

Moskva za posledné tri roky vymenila takmer päťdesiat gubernátorov.

MOSKVA. Ruský prezident Vladimir Putin prijal tento týždeň demisiu najvyšších predstaviteľov piatich ruských regiónov - Murmanskej, Orenburskej a Čeľabinskej oblasti, ako aj Kalmyckej a Altajskej republiky. Tlačová služba Kremľa informovala, že Putin medzičasom vymenoval nových šéfov týchto regiónov. Politológovia sa domnievajú, že regionálne voľby, ktoré sa v Rusku budú konať v septembri tohto roku, budú pod vplyvom rastúcej sociálnej nespokojnosti a pre vládnu stranu Jednotné Rusko budú náročnejšie ako obvykle. Navyše "federálne centrum nechce, aby regióny boli silnejšie a formovali si vlastný politický názor", uviedol podľa AP ruský politický analytik Alexandr Kiňov. Podľa Kiňova majú zmeny na vedúcich postoch v regiónoch za cieľ aj predísť volebnej porážke. Analytik vysvetlil, že "je ľahšie vymenovať nového gubernátora ako rehabilitovať starého so zlou povesťou". Poukázal aj na to, že väčšina nových gubernátorov sú technokrati lojálni Moskve, ktorí "nikdy nežili v pridelenom regióne". Analytik Alexej Makarkin podľa agentúry AFP pripomenul, že k podobným zmenám dochádza v Rusku každú jar pred jesennými voľbami. Kiňov však upozornil na skutočnosť, že miera rotácií vo vedení regiónov sa zvýšila. Uviedol, že Moskva za posledné tri roky vymenila 49 gubernátorov. "Toto sa v Rusku za posledných 20 rokoch nedialo," poznamenal. Priame voľby gubernátorov v Rusku zrušili v roku 2005, ale v apríli 2012 ich obnovili. Išlo o ústupok mimoparlamentnej opozícii po rozsiahlych protestoch voči Putinovi, ktoré krajinu zachvátili v roku 2011 po podozreniach z machinácií počas parlamentných volieb.


Pochovali námorníkov, ktorí zahynuli pri požiari ponorky

PETROHRAD. V Rusku pochovali 14 námorníkov, ktorí zahynuli pri pondelkovom požiari hlbokomorskej ponorky. Pohreb sa konal v sobotu na cintoríne v Petrohrade. Armáda okolie uzavrela a médiá na obrad v kostole ani samotný pohreb nevpustila. Ruskí predstavitelia detaily nehody odmietajú zverejniť, pričom sa odvolávajú na jej "tajnú misiu".Ministerstvo obrany uviedlo, že námorníkov zabili toxické splodiny z požiaru. Koľko sa ich v tom čase na palube nachádzalo, ale nie je známe. Požiar vypukol, keď plavidlo vykonávalo merania v ruských teritoriálnych vodách v Barentsovom mori. Ruský prezident Vladimir Putin vo štvrtok potvrdil, že ponorka mala jadrový pohon. Podľa správy médií išlo konkrétne o najtajnejšiu vedeckovýskumnú ponorku Lošarik.Ponorka sa teraz nachádza na námornej základni Severomorsk v Murmanskej oblasti, kde úrady nehodu vyšetrujú.


Celebritní adoptívni rodičia: Tieto známe tváre rozšírili svoju rodinu adopciou

Niektorým sa nepošťastilo mať biologické deti, iné chceli pomôcť opusteným.

Stať sa rodičmi je možné rôznymi spôsobmi a hollywoodske celebrity nie sú výnimkou. Aj oni si vytvárajú rodiny, no niekedy okrem svojich biologických detí poskytnú domov aj adoptovaným sirotám. Toto sú najznámejší adoptívni rodičia. Americká speváčka a herečka Madonna pred pár dňami potvrdila, že si z afrického Malawi adoptovala štvorročné dvojčatá Esther a Stellu. Päťdesiatosemročná interpretka o tom informovala prostredníctvom služby Instagram, kde zverejnila fotografiu s oboma dievčatami. "Môžem oficiálne potvrdiť, že som ukončila proces adopcie sestier - dvojčiat z Malawi a som viac než šťastná, že sú už súčasťou našej rodiny. Ďakujem všetkým v Malawi za pomoc a žiadam médiá, aby počas tohto prechodného obdobia rešpektovali naše súkromie," napísala speváčka, ktorá pritom pred troma týždňami poprela správy, že v Malawi požiadala o adopciu ďalších dvoch detí. Loading
 ... Malawijský súd v utorok rodáčke z Bay City v Michigane adopciu povolil. Potvrdil to hovorca súdu v Lilongwe Mlenga Mvula s tým, že interpretka a jej právnici sa zúčastnili na vynesení verdiktu. Podľa tamojšej sudkyne Fiony Mwale speváčka dokáže poskytnúť dievčatám lepší život a umožniť im bývať v priestrannom a pohodlnom domove. Ako tiež uviedla, hoci má hudobníčka vyšší vek, preukázala súdu, že je v dobrom zdravotnom stave a dokáže sa o deti postarať. Interpretka si z Malawi v roku 2006 adoptovala tiež syna Davida a o rok neskôr aj dcéru Mercy. Okrem toho má aj dve vlastné deti - 20-ročnú dcéru Lourdes zo vzťahu s fitness trénerom Carlosom Leonom a 16-ročného syna Rocca s bývalým manželom, režisérom Guyom Ritchiem. Loading
 ... So svojou manželkou Eve Mavrakisovou má dom plný dievčat. Pár spoločne vychováva dve biologické dcéry, Esther (16) a Claru (20) a dve adoptované dievčatá, Jamiyanu (16) z Mongolska, ktorú si dvojica adoptovala v roku 2008 a Anouku (6), ktorá sa stala novou členkou rodiny v rok, keď sa narodila, v roku 2011. Clara študuje vysokú školu, no momentálne púta pozornosť aj svojou krásou a chystá sa preraziť vo svete modelingu. Nedávno podpísala zmluvu so spoločnosťou Wilhelmina Models, ktorá vypustila do sveta, napríklad, známu modelku Iman. Časopis Vogue zas Claru v roku 2017 označil za jednu z najtrendovejších mladých žien. Herečka Viola Davis (51) tvorí manželský pár s Juliusom Tennonom od roku 2003. Mať vlastné dieťa sa Viola rozhodla prevdepodobne až po tom, ako jej kariéra nabrala na obrátkach. Do roku 2011 bola nevlastnou matkou dcéry a syna svojho manžela, ktoré si do novej rodiny priniesol z predošlého manželstva. Potom však zatúžila po ich spoločnom dieťati a tak si pár v októbri 2011 adoptoval dcéru Genesis. Loading
 ... Modelka a herečka bola známa najmä vďaka vzťahu s búrlivákom Charliem Sheenom. Spoznali sa na nakrúcaní filmu Nabitá zbraň v roku 1991, zasnúbili sa v roku 2001 a o rok neskôr sa vzali. Mali spolu dve dcéry, Sam J. Sheenovú, ktorá sa narodila v roku 2004 a Lolu Rose Sheenovú narodenú v roku 2005. Počas druhého tehotenstva sa pár rozviedol a dnes je Denise právoplatnou opatrovníčkou svojich detí, ktoré boli zverené výhradne do jej starostlivosti. Kráska však túžila po tretej dcére a tak si v roku 2011 adoptovala len mesačnú Eloise Joni Richardsovú. Na štvrtú členku svojej rodiny čakala dva roky, kým prechádzala dlhým právnym adopčným procesom. Loading
 ... Herec tvorí pár s o trinásť rokov staršou Deborrou-Lee Furnessovou od apríla 1996. O spoločné dieťa sa snažili, no Deborra dvakrát potratila. Rozhodli sa preto pre adopciu a zaujímali sa vyslovene o deti zmiešanej rasy. Sám Hugh Jackam pochádzal z rodiny s piatimi deťmi, z ktorých dve boli adoptované. Deti si adoptovali v Austrálii, do svojej rodiny privítali Oscara a Avu. Herečka známa najmä zo seriálu Ally McBealová mala 36 rokov a bola nezadaná. Rozhodla sa, že sa stane slobodnou matkou a adoptovala si syna Liama. Na jeho narodenie si počkala priamo v pôrodnici v roku 2001. Jeho adoptívnym otcom sa neskôr stal herec a partner Calisty Harrison Ford, ktorý si ju vzal v roku 2010. Herečka známa najmä z romantických komédií z konca deväťdesiatych rokov žila desať rokov v manželskom zväzku s hereckým kolegom Dennisom Quaidom. Z tohto manželstva si odniesla syna Jacka (24), ktorý je dnes tiež známym hercom. V čase rozvodu mal osem rokov a okolo neho sa dialo množstvo vecí. K tomu všetkému sa pridala adopcia. Jeho matka Meg si v roku 2006 adoptovala vtedy dvojročnú Daisy True z Číny. V jednom z rozhovorov herečka povedala pre LA Times: „Vždy som premýšľala, že to urobím. Adopcia je veľmi oslobodzujúci akt. Jednoducho som videla jej tvár a pomyslela som si, že sme prepojené. Veľa ma to naučilo o očakávaniach, ktoré v živote máte. Proste ich zahoďte.“ Príťažlivá herečka si počas manželstva s už dnes bývalým manželom Philom Bronsteinom zaobstarala troch nových členov rodiny. V priebehu pätnástich rokov sa rozhodla pre troch chlapcov – Roana (16), Lairda (11) a Quinna (10). Loading
 ... Tento už dnes bývalý manželský pár nemožno opomenúť. Vo svete patria k najznámejších adoptívnym rodičom. Obaja herci sú filantropi a pravidelne sa zapájajú do charitatívnych podujatí, cestujú do rozvojových krajín a snažia sa pomáhať. Dnes už rozvedení rodičia sa spoločne starajú o šesť detí. Medzi nimi sú tri biologické deti páru – Shiloh Nouvel (10) a dvojčatá Knox a Vivienne (9). Bola to Angelina, ktorá ešte predtým, ako sa s Bradom dala dokopy, rozhodla sa adoptovať si v roku 2002 Maddoxa (16), v roku 2007 Paxa (13) a v roku 2005 Zaharu (11).


Briti a Únia dosiahli zásadnú dohodu o období po brexite

BRUSEL. Prechodné obdobie po odchode Británie z Európskej únie sa skončí na konci roku 2020. Informovala o tom spravodajská televízia Sky News. Briti žiadali, aby bolo prechodné obdobie dva roky, čo sa im podľa ich vyjednávača pre brexit Davida Davisa "takmer podarilo", keďže napokon bude 21-mesačné. Hlavný vyjednávač EÚ pre brexit Michel Barnier po schôdzke s Davisom dohodu na prechodnom období označil za "rozhodujúci krok". Prechodné obdobie sa začne 29. marca 2019, v deň formálneho odchodu Británie z únie, a jeho cieľom je uľahčiť cestu k budúcim trvalým vzťahom. Informuje o tom portál BBC. Britská libra na ohlásenie dohody zareagovala posilnením a voči americkému doláru stúpla nad úroveň 1,4 USD/GBP.Barnier konštatoval, že dosiahli dohodu v otázke práv občanov EÚ vo Veľkej Británii a britských občanov v Európskej únii po brexite. Londýn aj Brusel dúfajú, že podmienky dohody o prechodnom období budú môcť podpísať na tohtotýždňovom summite EÚ, dodáva bbc.com. Dohoda medzi Londýnom a Bruselom predpokladá zachovanie v platnosti všetkých pravidiel EÚ v Británii až do konca roka 2020. "Prechodné obdobie požadované Spojeným kráľovstvom bude veľmi užitočným obdobím pre administratívu a podniky Spojeného kráľovstva, aby sa pripravili na budúcnosť," opísal situáciu Barnier. Davis dodal, že obe strany súhlasili s vytvorením tzv. "spoločného výboru" na riešenie akýchkoľvek sporov, ktoré vzniknú počas prechodného obdobia. Pondelňajšiu dohodu o prechodnom období by mali koncom tohto týždňa schváliť hlavy vlád a štátov na summite EÚ v Bruseli (22.-23.3).


Začalo sa verejné vyšetrovanie požiaru londýnskej Grenfell Tower

Predbežná správa z vyšetrovania by mala byť hotová do Veľkej noci.

LONDÝN. Vo štvrtok sa začalo verejné vyšetrovanie júnového požiaru výškovej obytnej budovy Grenfell Tower v Londýne, ktorý si vyžiadal najmenej 80 obetí. Prvým pojednávaním ho otvoril hlavný vyšetrovateľ, sudca Martin Moore-Bick, ktorý uviedol, že vyšetrovanie "neodčiní, čo sa stalo, ale poskytne odpovede na to, ako sa takéto nešťastie mohlo stať v Londýne v 21. storočí". Prítomní si počas pojednávania uctili obete požiaru minútou ticha. Vyšetrovanie by sa malo zamerať na príčinu vzniku a šírenia ohňa, návrh, vybudovanie a rekonštrukciu Grenfell Tower, rozsah a adekvátnosť nariadení vzťahujúcich sa na výškové budovy a či sa takéto nariadenia v prípade Grenfell Tower uplatnili. Okrem toho je predmetom vyšetrovania aj činnosť miestnych úradov a ostatných orgánov pred tragédiou a reakcia londýnskeho hasičského zboru a centrálnej vlády a miestnej samosprávy na požiar. Predbežná správa z vyšetrovania by mala byť hotová do Veľkej noci, píše spravodajský portál BBC.Ľudia, ktorí nešťastie prežili, dúfajú, že výsledok vyšetrovania prinesie spravodlivosť, uvádza BBC s tým, že niektorí sa však aj obávajú, že vyšetrovanie nebude dostačujúce. Preživší vyšetrovateľom navrhli, aby si ako poradcu zobrali niekoho, kto v Grenfell Tower žil. To však Moore-Bick pre obavu z ohrozenia nestrannosti zamietol. Počas pojednávania sa vyjadril, že uznáva "veľký pocit hnevu a zrady", ktorý cítia poškodení a dôkazy preskúma "pokojne a racionálne". Počas štvrtkového pojednávania sa vyšetrovatelia nevenovali dôkazom a po jeho skončení Moore-Bick, ktorý je bývalým sudcom odvolacieho súdu, neposkytol priestor pre otázky.Požiar v Grenfell Tower v severnom Kensingtone nahlásili 14. júna o 00:54 miestneho času (01:54 SELČ). V 24-poschodovej budove, ktorú postavili v roku 1974, sa nachádzalo 129 bytov. Požiar spôsobila chybná chladnička s mrazničkou.


Rakúskej pošte uložili vysokú pokutu za zneužitie osobných údajov ľudí

Databázy pošty sledovali aj predpokladané politické zameranie ľudí.

VIEDEŇ. Rakúsky úrad pre ochranu osobných údajov uložil tamojšej pošte správnu pokutu vo výške 18 miliónov eur za to, že sledovala politické preferencie svojich zákazníkov a tieto údaje predávala stranám kandidujúcim vo voľbách. Rozhodnutie zatiaľ nie je právoplatné a pošta ho plánuje právne napadnúť, informovali v utorok tlačové agentúry APA a AFP s odvolaním sa na vyjadrenia samotného podniku a rakúskeho ministerstva spravodlivosti. Rakúska pošta vo väčšinovom vlastníctve štátu ešte v januári vyhlásila, že zreorganizuje svoje databázy, ktoré sledovali aj predpokladané politické zameranie zhruba 2,2 milióna ľudí spomedzi jej zákazníkov. Aktivisti za ochranu súkromia predtým prirovnali tieto praktiky ku škandálu so zdieľaním údajov o používateľoch sociálnej siete Facebook. Záznamy o svojich zákazníkoch, ktoré zahŕňajú približne tretinu rakúskej populácie, pošta pravidelne predáva na marketingové účely čo jej prináša ročne zisk okolo 200 miliónov eur. Pokiaľ ide o odhady politického zamerania, argumentuje tvrdením, že vznikli na základe prieskumov verejnej mienky a volebných štatistík v určitých geografických oblastiach, rovnako ako povolebné odhady výsledkov. Z takýchto údajov podľa pošty nie je možné odvodzovať volebné správanie konkrétnych jednotlivcov.


Procházka je podľa europoslancov odborník, jeho morálny krediť vnímajú horšie

Procházkovu odbornosť vyzdvihuje aj Jana Žitňanská.

BRATISLAVA, BRUSEL. Radoslav Procházka spĺňa odborné predpoklady na to, aby mohol byť sudca Všeobecného súdu EÚ. Zhodujú sa viacerí slovenskí europoslanci. Jeho morálny kredit vnímajú horšie. Pál Csáky z SMK otvorene hovorí, že Slovensko by Procházku nemalo do Luxemburgu posielať. "Bol to veľmi zlý krok. Keby bol pán Procházka aj tisíckrát schopný kandidát, po tom, čo sa udialo na Slovensku, by na tento post nesmel byť zvolený," povedal Csáky. Procházkova nominácia zaváňa podľa neho podozreniami z politickej korupcie. Anna Záborská z KDH považuje Procházku za dobrého právnika, o ľudských predpokladoch má však horšiu mienku. "Ľudské prejavy, ktoré ukázal v poslednej dobe... Takto sa nemôže správať človek, ktorý by mal byť nezávislým posudzovateľom dodržiavania práva," uviedla pre TASR. Nedá sa však podľa nej dopredu predpovedať, či Luxemburg Procházku odmietne. Procházkovu odbornosť vyzdvihuje aj Jana Žitňanská (NOVA). "Pokiaľ ide o odbornosť, tak nominácia pána Procházku rozhodne hanba pre Slovensko nebude. Poznám ho roky a priznám sa, že ma mrzí jeho politická kariéra a všetko, čo s ňou bolo spojené," poznamenala pre TASR Žitňanská s tým, že nevie posúdiť, či môže Procházku jeho politická minulosť o post v Luxemburgu pripraviť. "Ťažko mi je posúdiť, či mu môže jeho politická kariéra poškodiť. Ale áno, niekedy sa prihliada aj na politickú minulosť alebo možno chybné kroky v politike," doplnila. Vladimír Maňka zo Smeru nechce hodnotiť Procházkove morálne predpoklady. "Po odbornej stránke zatiaľ uspel vo všetkých oblastiach a teraz je na rade EÚ, ktorá povie, či áno, alebo nie. Pán Procházka má predpoklady odborné aj jazykové na to, aby splnil kritériá," povedal pre TASR Maňka. Procházkovu nomináciu na post sudcu Všeobecného súdu EÚ v Luxemburgu schválila vláda SR 28. septembra. Jeho kandidatúru predloží minister zahraničných vecí Miroslav Lajčák generálnemu tajomníkovi Rady EÚ. Bývalého predsedu parlamentnej strany Sieť delí od odchodu do Luxemburgu vypočutie pred poradným výborom Súdneho dvora. Tu začiatkom roka neuspela pôvodná kandidátka za Slovensko Mária Patakyová. Procházku, ktorý chce opustiť politiku, nominovala na medzinárodný súdny post Slovenská advokátska komora. Súdna rada SR ho zvolila 19. septembra, keď získal minimálny potrebný počet desať hlasov. Po zvolení Procházka uviedol, že sa neobáva, že by pôsobenie v politike mohlo znamenať prekážku pre Súdny dvor EÚ, kde ho čaká vypočutie. Funkcie poslanca NR SR sa chce vzdať až vtedy, keď získa sudcovský post. Všeobecný súd EÚ je prvou inštanciou Súdneho dvora EÚ. V roku 1998 bol zriadený, aby sa zabezpečila európskym občanom dvojstupňová súdna kontrola v určitých oblastiach a odbremenil sa samotný Súdny dvor EÚ. Jeho hlavnou úlohou je poskytovanie výkladu právnych predpisov únie pre ich rovnaké uplatňovanie vo všetkých členských krajinách. Rozhoduje napríklad o žalobách podaných fyzickými alebo právnickými osobami a žalobách podaných členskými štátmi v oblasti štátnej pomoci.


Rybáriková potvrdila famóznu formu, v Ilkley postúpila do finále

ILKLEY. Slovenská tenistka Magdaléna Rybáriková zvíťazila nad Nemkou Andreou Petkovicovou nasadenou Magdaléna Rybáriková (SR) - Andrea Petkovicová (Nem.-6) 6:3, 6:3 za 64 minút ako šiestou za 64 minút dvakrát 6:3 v semifinále dvojhry na turnaji ITF Aegon Trophy v britskom Ilkley (dotácia 100 000 USD, tráva). Dvadsaťosemročná piešťanská rodáčka Rybáriková upravila vo vzájomnej bilancii už na 4:0, súperku zdolala aj vo finále turnaja WTA pred štyrmi rokmi na tvrdom povrchu v americkom Washingtone. Slovenka si vo finále zmeria sily s Belgičankou Alison van Uytvanckovou, s ktorou prehrala všetky tri doterajšie zápasy.


Salvini podporil španielsku krajne pravicovú stranu Vox

Salvini sa pokúša zjednotiť strany európskych pravicových populistov.

RÍM. Taliansky vicepremiér a predseda protiimigračnej strany Liga Severu Matteo Salvini pred nedeľnými parlamentnými voľbami v Španielsku vyjadril podporu španielskej krajne pravicovej strane Vox. Salvini v príspevku na svojom účte na Facebooku v piatok neskoro večer vyslovil želanie, aby Santiago Abascal, líder strany Vox, a "všetci jeho priatelia zo strany mohli priniesť do Španielska rovnakú zmenu, akú Liga Severu priniesla do Talianska". Agentúra DPA pripomenula, že Salviniho protiimigračná strana Liga Severu tvorí od vlaňajšieho júna vládnu koalíciu s antisystémových Hnutím piatich hviezd (M5S). Salvini ďalej uviedol, že Vox a Liga Severu majú spoločné ciele vrátane zastavenia nelegálnej migrácie, ochrany Európy pred terorizmom a islamistickým radikalizmom, ako aj obrany tradičných rodín. "Drahý Santiago, verím, že túto nedeľu Španieli prinesú strane Vox skvelý výsledok, aby zdravý rozum, zmena a budúcnosť mohli tam, kde ste, tiež zvíťaziť," dodal Salvini. Salvini sa pokúša zjednotiť strany európskych pravicových populistov do jednej skupiny s cieľom zvýšiť v Európskej únii po májových voľbách do Európskeho parlamentu ich vplyv. Strana Vox sa zatiaľ do tejto aliancie nepripojila.


Air Berlin rokujú s tromi leteckými firmami o kúpe svojich aktív

BERLÍN. Nemecké aerolínie Air Berlin, ktoré tento týždeň ohlásili bankrot, rokujú s tromi leteckými firmami, vrátane Lufthansy, v snahe nájsť kupca pre svoje aktíva. Povedal to generálny riaditeľ Thomas Winkelmann novinám Frankfurter Allgemeine Zeitung (FAZ) bez toho, aby menoval ďalšie dve spoločnosti. Uviedol len, že všetky tri sú "renomované z hľadiska ich financií, dostatočne veľké na to, aby ponúkli Air Berlín bezpečnú budúcnosť a majú záujem udržať si základňu pre svoje operácie v Nemecku", citoval denník Winkelmanna. Air Berlin, druhá najväčšia nemecká letecká spoločnosť, v utorok (15.8.) požiadala o ochranu pred veriteľmi po tom, ako jej kľúčový akcionár Etihad Airways po rokoch strát zastavil financovanie aerolínií. Podľa Winkelmanna sa rokovania o Air Berlin týkajú aj majetku dcérskej spoločnosti Niki, ktorú Etihad kúpil od nemeckého dopravcu za 300 miliónov eur v tomto roku. Lufthansa potvrdila, že rokuje o prevzatí častí Air Berlin, zatiaľ čo nemenovaný zdroj povedal, že aj britská EasyJet sa zúčastňuje rokovaní. Condor, letecká divízia cestovnej kancelárie Thomas Cook, v stredu (16.8.) vyhlásila, že je pripravená hrať "aktívnu úlohu" pri reštrukturalizácii Air Berlin. Podrobnosti však neprezradila. Winkelmann by chcel uzavrieť dohodu s dvoma alebo viacerými kupcami do konca septembra, uviedli noviny. Nemecká vláda poskytla aerolíniám preklenovací úver vo výške 150 miliónov eur, aby mohli pokračovať v prevádzke troch mesiacov. Kabinet sa tak snažil zmeniť obavy nemeckých dovolenkárov, že uviaznu na letiskách a tiež zabezpečiť pracovné miesta 7200 zamestnancom v Nemecku, kým prebiehajú rokovania.


Najpopulárnejšími menami pre deti sú Sofia a Jakub

Pri exotických menách je potrebné potvrdenie o existencii

BRATISLAVA. Na najvyšších priečkach populárnych mien pre deti na Slovensku sa už niekoľko rokov umiestňuje Sofia s Jakubom. V roku 2014 Jakuba vystriedal Adam, o dva roky neskôr však už bol opäť na vrchu tabuľky. Vyplýva to z údajov, ktoré poskytlo Ministerstvo vnútra (SR). Podľa štatistík sú za posledné tri roky najfrekventovanejšie ženské mená Sofia, Nina, Natália, Ema, Viktória, Nela, Laura a Eliška. U chlapcov to sú Jakub, Adam, Tomáš, Samuel, Michal, Martin, Filip, Matej a Oliver. V roku 2018 bolo meno Jakub použité 1264-krát. Dievčenské meno Sofia bolo oproti roku 2017, keď rodičia dali toto meno až 1027 dievčatám, použité len 722-krát. V súčasnosti dávajú rodičia svojim deťom často aj exotickejšie meno. Ak však ide o pomerne nezvyčajné meno, Ministerstvo vnútra SR odporúča predložiť dokument, že existuje štát, v ktorom sa používa. Podľa Ministerstva vnútra SR by meno nemalo byť hanlivé či neosobné. Osoba mužského pohlavia by tiež nemala byť pomenovaná ženským variantom, a naopak. Tieto obmedzenia sa nevzťahujú na cudzojazyčné meno, ak je všeobecne známe, že takéto použitie mena je v súlade s tradíciou štátu, kde je obvyklé. "Na požiadanie matričného úradu tieto skutočnosti preukazuje rodič dieťaťa potvrdením zastupiteľského úradu cudzieho štátu," vysvetlilo Ministerstvo vnútra SR. Dieťaťu sa môže určiť aj viac mien, a to aj cudzojazyčných. Najviac to však môžu byť len tri mená. "Pri zápise mena alebo mien do matriky sú rodičia povinní poskytnúť matričnému úradu súčinnosť," pripomenulo ministerstvo.


Počet nezamestnaných v Nemecku v auguste mierne vzrástol

NORIMBERG. Počet ľudí bez práce v Nemecku v auguste mierne vzrástol. Počet registrovaných nezamestnaných sa v auguste v porovnaní s júlom zvýšil o 27.000 na 2,545 milióna, uviedol spolkový úrad práce (BA). Napriek nárastu to bol najmenší počet nezamestnaných v mesiaci august od znovuzjednotenia krajiny. V porovnaní s rovnakým mesiacom vlaňajška počet ľudí bez práce klesol o 139.000. Miera nezamestnanosti sa v auguste zvýšila o 0,1 percentuálneho bodu na 5,7 percenta z 5,6 percenta v júli. "Situácia na trhu práce sa naďalej vyvíja pozitívne," uviedol šéf spolkového úradu práce Detlef Scheele. "Nezamestnanosť v auguste z dôvodu sezónnych vplyvov opäť mierne vzrástla. Na sezónne upravenej báze však pokračovala v poklese." Počet nezamestnaných očistený o sezónne vplyvy dosiahol v auguste 2,532 milióna. To bolo o 5000 mužov a žien bez práce menej než v júli.


Centrum právnej pomoci posilňuje svoje kapacity

BRATISLAVA. Centrum právnej pomoci (CPP) rozširuje svoje kapacity. Dôvodom sú úlohy, ktoré získalo v súvislosti s novoprijatými zmenami v osobnom bankrote. Tie začnú platiť od 1. marca 2017. Ministerstvo spravodlivosti informovalo o tom, že jeho rezortná organizácia vypísala výberové konanie na celkom 35 pozícií právnikov, asistentov a pracovníkov prvého kontaktu. Pribudnú v desiatich kanceláriách v Bratislave, Nitre, Žiline, Liptovskom Mikuláši, Rimavskej Sobote, Banskej Bystrici, Košiciach, Prešove, vo Svidníku a v Humennom. CPP bude po novom poskytovať služby všetkým, ktorí sa rozhodnú využiť inštitút osobného bankrotu. Dlžníkov bude sprevádzať celým procesom oddlženia. Úlohou jeho pracovníkov bude napomáhať ľuďom aj priamo v teréne a poskytovať konzultácie v konzultačných pracoviskách. Ministerstvo vysvetlilo, že nové miesta vznikajú najmä tam, kde sa očakáva najvyšší záujem o využitie osobného bankrotu. Výberové konania sa uskutočnia v januári v Košiciach, Bratislave a Banskej Bystrici. Zmeny v zákone o konkurze a reštrukturalizácii schválili poslanci NR SR na poslednej tohtoročnej schôdzi. Zámerom ministerky spravodlivosti Lucie Žitňanskej (Most-Híd) je zvýšiť dostupnosť oddlženia pre tých, ktorí sa z vlastnej viny alebo iných dôvodov ocitli v dlhovej pasci a nevedia sa z nej dostať. Dlhov sa bude môcť po novom dlžník zbaviť pomocou jednej z dvoch alternatív - konkurzom alebo cez splátkový kalendár. Ministerstvo chce podstatne znížiť náklady spojené so začatím konania o oddlžení. Nemajetným dlžníkom by mal s nimi pomôcť štát. Novela prináša i ochranu dlžníkov pred úplnou stratou bývania.


Učiteľa obvinili zo sexuálneho zneužívania žiaka

BRATISLAVA. Učiteľ zo základnej školy v štvrtom bratislavskom okrese podľa polície sexuálne zneužíval 11-ročného chlapca. Bratislavčana už vyšetrovateľ obvinili zo zločinu sexuálneho zneužívania, zločinu výroby detskej pornografie a z prečinu ohrozovania mravnej výchovy mládeže spáchaných závažnejším spôsobom. Ako informovala bratislavská krajská polícia na svojej facebookovej stránke, 51-ročný Peter ako pedagogický zamestnanec od decembra 2017 zneužil nepriaznivú rodinnú a sociálnu situáciu 11-ročného chlapca. So zámerom sexuálneho kontaktu nadviazal so školákom a jeho matkou priateľský vzťah. Chlapcovi kupoval rôzne školské potreby, oblečenie alebo mu dával finančné príspevky. Matka chlapcovi následne dovolila prespávať u učiteľa. Ten chlapca fotografoval nahého a dotýkal sa ho na rôznych miestach. Dieťaťu sa zhoršilo správanie a študijné výsledky v škole. Obvinený muž je stíhaný vo väzbe. V prípade dokázania viny mu hrozí väzenie na sedem až 12 rokov.


Pojednávanie s údajným členom bankomatovej mafie odročili na máj

Muži boli obžalovaní z krádeží bankomatov na západe Slovenska, v Česku a Rakúsku.

BRATISLAVA. Pojednávanie s údajným členom bankomatovej mafie Petrom T. pre krádež auta prevážajúceho peniaze viacerých spoločností vo štvrtok odročili na 17. mája. Na štvrtkovom pojednávaní pred Okresným súdom (OS) Bratislava IV vypovedal znalec z oblasti biológia a genetika navrhnutý obhajobou. Súd sa tiež oboznámil s viacerými znaleckými posudkami a ďalšími dôkazmi zabezpečenými českou políciou. Išlo napríklad o sms správy z telefónu obžalovaného. Obhajca však namietal zákonnosť získanej komunikácie. Súd procesné strany zároveň informoval, že ďalší svedok, navrhnutý obhajobou, medzičasom zomrel. V prípade odcudzenia auta, ktoré prevážalo státisíce eur rôznych spoločností sa Peter T. postavil pred súd v marci tohto roka. Obžaloba tvrdí, že na ukradnutom aute, na ťažnom oku, našli DNA obžalovaného a majú vraj ďalšie dôkazy, ktoré podľa prokurátora preukazujú, že pri krádeži bol. Peter T. namieta, že s krádežou nič nemá. Tvrdí, že sa dlhšie obdobie živí opravou áut a jeho DNA sa tam mohla dostať hocikedy. Auto mali podľa Markízy ukradnúť dvaja páchatelia v gumených maskách a reflexných vestách koncom roka 2013 pri Devínskej Novej Vsi. Peter T. si v minulosti odpykával trest v Českej republike, odkiaľ ho na výkon zvyšku trestu odňatia slobody previezli v lete 2016 na Slovensko. Výkon trestu v ČR bol tiež dôvodom, prečo v minulosti vylúčili Petra T. v prípade bankomatovej mafie na Slovensku na samostatné konanie. V kauze bankomatovej mafie Krajský súd (KS) v Trnave zrušil v septembri minulého roka pôvodný rozsudok Okresného súdu Trnava zo septembra 2016 a vec vrátil na nové prerokovanie a rozhodnutie. Senát KS tak urobil z dôvodu procesných pochybení. Okresný súd v Trnave pôvodne v roku 2016 všetkých štyroch obžalovaných - J. G., M. K., M. K. a M. D. oslobodil. Podľa rozsudku nebolo dokázané, že skutky spáchali. KS v Trnave zároveň v apríli minulého roku zastavil stíhanie voči obžalovanému J. G., údajnému šéfovi gangu, ktorý medzičasom zomrel. Podľahol zraneniu počas policajného zásahu pri krádeži motorového vozidla, na ktorej sa aktívne zúčastnil. Muži boli obžalovaní z krádeží bankomatov na západe Slovenska, v Česku a Rakúsku od roku 2010. Bankomaty vytrhávali zo stien, takto mali ukradnúť 25 bankomatov. Na lúpeže používali kradnuté autá rozličných značiek.


Rakúšania dostali podvodný list. V každej domácnosti mal byť portrét prezidenta

Rakúske ministerstvo vnútra vyhlásilo, že ide o zlý žart.

VIEDEŇ. Zatiaľ neznáma osoba alebo skupina rozoslala obyvateľom rakúskeho mesta Wels podvodný list upozorňujúci na údajnú povinnosť vyvesiť v každej domácnosti portrét úradujúceho prezidenta republiky. V listine s oficiálnym logom rakúskeho ministerstva vnútra sa píše, že prítomnosť podobizne hlavy štátu v súkromných príbytkoch prikazuje vyhláška s cieľom "upevniť spolupatričnosť rakúskeho národa". Priloženú fotografiu prezidenta Alexandra Van der Bellena si majú občania vyvesiť na vhodné miesto, napríklad v obývačke alebo kuchyni, informovala vo štvrtok verejnoprávna stanica ORF. Dokument zároveň avizuje kontroly dodržiavania tejto povinnosti v meste Wels v období od mája do júla tohto roka. Porušovatelia budú musieť podľa neho zaplatiť pokutu vo výške 90-300 eur. Ako vykonávateľov predpisu uvádza miestny magistrát a starostu Andreasa Rabla. Jeden z príjemcov odniesol podľa ORF tento list priamo starostovi, ktorý sa následne obrátil na políciu. Tá sa teraz snaží vypátrať jedného alebo viacerých pôvodcov. Rakúske ministerstvo vnútra vyhlásilo, že ide o "zlý žart", a ubezpečilo, že samo takéto listy občanom nerozosiela.


Aktivisti vinia Fica zo šírenia nenávisti voči slušným ľudom

V stanovisku organizátorov zhromaždenia Za slušné Slovensko znie kritika na prejavy expremiéra.

BRATISLAVA. Ak sa tu niekto snaží o štátny prevrat, tak je to Robert Fico. Robert Fico s pokusom o prevrat nenávisti a strachu voči slušným ľudom. Uvádza sa to v stanovisku, ktoré poskytli organizátori zhromaždenia Za slušné Slovensko Juraj Šeliga a Táňa Sedláková. Za slušné Slovensko, ktorým reagujú na slová predsedu strany Smer-SD Roberta Fica na utorkovej tlačovej besede po Koaličnej rade, na ktorej uviedol, že sa vládnu krízu podarilo vyriešiť demokratickým spôsobom a nie prevratom, o ktorý sa podľa neho niekto pokúšal. Podobné reči Roberta Fica sú len snahou o odvrátenie pozornosti od reálnych problémov, a to je napríklad odvolanie policajného prezidenta Tibora Gašpara, vyšetrovanie vraždy Jána Kuciaka a Martiny Kušnírovej a káuz, na ktoré Ján poukázal. Všetkých káuz, ktoré má teraz nová vláda bezodkladne riešiť, uvádza sa ďalej v stanovisku. Podľa organizátorov Za slušné Slovensko ide takisto o snahu o odvrátenie pozornosti od mnohých káuz, na ktoré dnes poukazujú občania po celom Slovensku, ktorí veria viac ako kedykoľvek predtým, že Slovensko môže byť slušnou a spravodlivou krajinou aj ich vlastným pričinením. "Za posledné štyri týždne desiatky tisícov ľudí z celého Slovenska na námestiach ukázali, že chcú slušnú krajinu. Krajinu, kde premiér ani minister vnútra nie sú prepojení na organizovaný zločin alebo korupciu. Krajinu, kde ich nikto nestraší dlažobnými kockami pred úradom vlády," uvádza sa v stanovisku. "Krajinu, kde politici rešpektujú jasne a slušne vyjadrený občiansky hlas. Všetci, ktorí prišli na námestia, prišli, aby vyjadrili svoj nesúhlas s politikou Roberta Fica, nesúhlas s jeho konšpiráciami. Prišli, aby sa postavili za slušné a spravodlivé Slovensko,“ uzatvára stanovisko.


Arktická zima zaskočila migrujúce vtáctvo

BRATISLAVA. Migrácia a prílety mnohých druhov vtáctva vrcholia na prelome druhej a tretej marcovej dekády. Počas tohtoročného putovania však sťahovavé vtáky zaskočila arktická zima. TASR o tom informoval Ján Gúgh zo Slovenskej ornitologickej spoločnosti (SOS)/BirdLife Slovensko. Mínusové teploty, sneženie, silný vietor a poľadovica prekvapili migrujúce spevavce, bahniaky, vodné vtáky či dokonca bociany biele nielen na Slovensku, ale aj v okolitých krajinách, napríklad v Maďarsku, Rumunsku či Bulharsku. "Pre tie vtáky, ktoré doleteli do týchto krutých podmienok, môžu byť dôsledky fatálne. Nedostatok potravy v premrznutej a zasneženej krajine spôsobí náhly úhyn najmä u druhov s rýchlym metabolizmom. V čase núdze tiež strácajú plachosť a dochádza k častým kolíziám s autami či stretom s rôznymi objektmi," uviedol Gúgh. Doplnil, že ak aj zvládnu takéto nepriaznivé podmienky a prežijú, ich reprodukčná kondícia bude oslabená a tento rok nemusia vychovať mláďatá. Najhoršiu situáciu hlásia ornitológovia z východného Slovenska. "Pri cestách je možné vidieť obrovské množstvo spevavcov, ale aj cíbikov chochlatých či čajok smejivých. Na vtáčie kŕmidlá prilietajú veľké počty vtákov, kde si snažia doplniť energiu. Kritickú situáciu potvrdzujú aj nálety škorcov na kŕmidlá či konzumácia ovocia inak semenožravými druhmi vtákov," doplnil Matej Repel zo senianskej pobočky SOS/BirdLife Slovensko. Gúgh uviedol, že v prípade nálezu oslabnutých jedincov je nevyhnutné kontaktovať odborníkov a privolať pomoc. "Pri pozorovaní kŕdľov vtákov pri cestách spomaliť jazdu, aby nedošlo ku kolíziám. V týchto dňoch je vhodné doplniť krmivom aj vtáčie kŕmidlá. Hlavná migračná vlna vtáctva z afrických zimovísk je zatiaľ len na ceste smerom do Európy," uzavrel.


Andruskó uzavrel dohodu o vine a treste, jeho výšku neprezradili

Dohoda je uzavretá len v trestnej veci Kuciakovej vraždy.

BRATISLAVA. Na špeciálnu prokuratúru prišiel zadným vchodom tak, aby ho nebolo vidno. Potom za zatvorenými dverami Zoltán Andruskó, ktorý je obvinený zo sprostredkovania vraždy novinára Jána Kuciaka a Martiny Kušnírovej, uzavrel s prokuratúrou dohodu o vine a treste. Jeho obhajkyňa Lívia Kňažíková ani advokát Kuciakovcov Daniel Lipšic však výšku trestu neprezradili. „Dohodli sme sa, že výšku trestu ešte nezverejníme, pretože ju musí schváliť súd,“ povedal advokát Kuciakovcov Daniel Lipšic. Spresnil v, že ide o výnimočné zníženie trestu, ktoré sa môže pohybovať v rozmedzí osem až šestnásť rokov. Pôvodne mu hrozilo 25 rokov alebo doživotie. Dohoda je uzavretá len v trestnej veci Kuciakovej vraždy a nie aj v ostatných veciach, z ktorých je Andruskó obvinený. Okrem Andruskóa sú z Kuciakovej vraždy obvinení Alena Zsuzsová, Tomáš Szabó a Miroslav Marček a ako hlavný objednávateľ aj Marian Kočner. V blízkom období by ich mali podľa prokuratúry obžalovať a neskôr aj postaviť pred súd. Andruskó s políciou spolupracuje od zatýkania v Kolárove v septembri minulého roka. Jeho prípad preto vylúčili na samostatné konanie a vo veci bude vypovedať ako svedok. V apríli sa priznal aj Marček s tým, že on bol strelcom v dome vo Veľkej Mači, kde dvojicu zavraždili, a Szabó mu asistoval ako šofér. Stretnutie Andruskóa s prokurátormi v piatok trvalo približne dve hodiny. Doniesli tam aj spis, ktorý má 25-tisíc strán bez príloh. Lipšic atmosféru v miestnosti opísal tak, že Andruskó a jeho obhajoba sa pokojným spôsobom snažili o čo najvýraznejšie zníženie trestu. Na druhej strane, Andruskó podľa neho nebol v situácii, aby si mohol klásť podmienky. Obžalovaný potom znovu odišiel zadným vchodom a ozbrojená eskorta ho odviezla späť do väzenia. Obvinený sa dohodou vzdáva práva na riadne súdne konanie, ale musí potom ešte na verejnom zasadnutí odpovedať kladne na desať otázok sudcu. Otázky sa týkajú toho, či rozumie právnej kvalifikácii skutku, aké tresty zaň hrozia, či súhlasí s trestom a podobne. Vďaka takýmto spolupracujúcim obvineným usvedčili v minulosti skupinu okolo Róberta Lališa alias Kýbla za viaceré vraždy. Na dohodu pristúpil aj bývalý šéf banskobystrického podsvetia Mikuláš Černák v prípade vraždy iného bosa Róberta Holuba. Dohoda o vine a treste nemá v právnej rovine vplyv na rozhodovanie súdu v prípade zvyšných obvinených. Súd neberie text dohody s Andruskóm do úvahy a bude vychádzať z jeho výpovede ako svedka. „Andruskó je však stále kľúčový svedok,“ hovorí Lipšic. Vzhľadom na to, že Andruskó už vypovedal na polícii, že za vraždou podľa jeho informácií stojí Kočner a aj na základe toho uzavrel dohodu o vine a treste, je malá pravdepodobnosť, že by svoju výpoveď na súde zmenil, tvrdí dlhoročná prokurátorka Eva Mišíková, ktorá je dnes advokátkou. „Teoreticky by sa mohol pokúsiť s prokurátormi vybabrať, uzavrieť dohodu a potom na súde odmietnuť vypovedať, na čo má právo,“ hovorí Mišíková. Ak sú však pochybnosti o tom, či svedok po dohode s prokurátorom bude naozaj na súde spolupracovať, súdy môžu podľa nej s odsúhlasením dohody o vine a treste počkať, až kým neskončí hlavné konanie so zvyškom skupiny. Ak by Andurskó svedčil úplne opačne a napríklad by tvrdil, že Kočner s tým nič nemá spoločné, riešili by ho za krivé obvinenie. Teoreticky je možné aj to, že Andruskóa po priznaní odsúdia, ale zvyšok skupiny pre nedostatok dôkazov oslobodia. „Je to možné, ale málo pravdepodobné,“ hovorí Mišíková. Andruskó a zvyšok skupiny okrem Kočnera je obvinený aj z objednávky a prípravy úkladných vrážd dvoch prokurátorov a advokáta. Prípad sa týka prípravy vraždy prokurátorov Petra Šufliarskeho a Maroša Žilinku a advokáta Daniela Lipšica. Andruskó komunikoval s Alenou Zsuzsovou a tvrdí, že od nej preberal objednávky pre Tomáša Szabóa, ktorý mal s Miroslavom Marčekom tieto vraždy vykonať. Na otázku, aký to bol pocit, byť v jednej miestnosti s človekom, ktorý plánoval jeho vraždu, Lipšic nechcel odpovedať. Tvrdil len, že o plánovaných vraždách sa počas stretnutia nerozprávali. Zsuzsová figuruje ako obvinená aj v prípade vraždy exprimátora Hurbanova Lászlóa Basternáka. Spolu so Szabóm a Andruskóm sú tiež obvinení zo zločinu nedovoleného ozbrojovania a obchodovania so zbraňami. Či sa bude Andruskó v týchto veciach snažiť o zníženie trestu a akým spôsobom to bude prebiehať, Lipšic nevedel povedať. Tvrdí, že sa to môže riešiť viacerými spôsobmi. Vyšetrovanie vraždy Jána Kuciaka a Martiny Kušnírovej je v súčasnosti v záverečnej fáze, keď sa obhajoba oboznamuje s kompletným spisom, ktorý má v tomto prípade 55 zväzkov. Vyšetrovateľ predĺžil Kočnerovej obhajobe lehotu na oboznamovanie sa s výsledkami vyšetrovania do stredy 9. októbra. Dôvodom je, že spis nebol obhajobe predložený úplný. Zsuzsová má zase podľa jej advokáta Štefana Neszméryho výhrady voči znaleckému posudku z oblasti zdravotníctva. Ku spisu už majú prístup aj rodiny zavraždených. Tí sú ochotní zverejňovať tie informácie zo spisu, ktoré neohrozia vyšetrovanie. V auguste prokurátori Úradu špeciálnej prokuratúry zverejnili ďalšie informácie z vyšetrovania vraždy. Vražednú zbraň zatiaľ nenašli, vedia však, že bola upravená, a našli jej pôvodnú časť. Konkrétne ide o hlaveň, našli ju v rieke v Kolárove. Majú znalecký posudok k Threeme, sú si istí jej autenticitou, ale zároveň zdôrazňujú, že obvinenia na Threeme nestoja, keďže si ju naštudovali až po vznesení obvinenia. Obžaloby v prípade by mala prokuratúra vzniesť do konca novembra.


Stop glyfosátu, vyzývajú občiansky aktivisti

Glyfosát je najpredávanejším herbicídom na svete, zdravotníci zistili jeho možné rakovinotvorné účinky.

BRUSEL. Predstavitelia viacerých environmentálnych organizácií a občianski aktivisti sa v stredu zhromaždili v Bruseli a v niekoľkých európskych mestách pri príležitosti spustenia európskej občianskej iniciatívy (EOI) zameranej na úplný zákaz glyfosátu v Európe. Glyfosát je najpredávanejším herbicídom na svete. Predkladatelia iniciatívy, ktorá združuje 38 organizácií v 15 krajinách EÚ, dúfajú, že sa im podarí zozbierať potrebný milión podpisov z najmenej siedmich členských krajín Únie, aby sa ich zákonným návrhom mohla zaoberať Európska komisia. Tá má po splnení potrebných podmienok a preskúmaní podpisových listín tri mesiace na preskúmanie, či občianska iniciatíva nie je v rozpore s primárnou legislatívou EÚ, a vydanie oficiálneho stanoviska k tejto iniciatíve. Aktivisti zjednotení pod heslom "Stop glyfosátu" vyzývajú legislatívne orgány na zákaz tejto látky v rámci celej Európskej únie. Žiadajú tiež reformovať doterajší postup schvaľovania aktívnych látok v pesticídoch a zabezpečiť, aby boli vedecké posúdenia založené výhradne na publikovaných vedeckých štúdiách. Okrem toho by pre každú členskú krajinu EÚ mali byť stanovené povinné ciele pre obmedzovanie používania pesticídov. Komisia vlani v júni predĺžila na obdobie 18 mesiacov používanie glyfosátu a zároveň vyzvala Európsku agentúru pre chemické látky (ECHA) so sídlom v Helsinkách, aby uskutočnila nové prehodnotenie tejto látky, ktorá má podľa kritikov karcinogénne účinky. Medzinárodná agentúra pre výskum rakoviny pri Svetovej zdravotníckej organizácii v roku 2015 klasifikovala glyfosát ako pravdepodobný karcinogén. „Tisíce ton tejto látky sú každý rok nastriekané po našich poliach,“ upozornila výkonná riaditeľka Aliancie pre zdravie a životné prostredie (HEAL) Genon Jensenová. „Nemali by sme používať herbicíd spájaný s rakovinou. Naše vlády musia zasiahnuť, aby zakázali tie najtoxickejšie pesticídy,“ dodala.